ސަރުކާރުން މަސައްކަތް ކުރަނީ ނިކަމެތިން އިތުރަށް ނިކަމެތި ކުރުމަށް – އާދަމް ޝަރީފް - DhiDaily\nސަރުކާރުން މަސައްކަތް ކުރަނީ ނިކަމެތިން އިތުރަށް ނިކަމެތި ކުރުމަށް – އާދަމް ޝަރީފް\nރާއްޖޭގެ ވެރިކަން ކުރާ ކޯލިޝަން ސަރުކާރުން އަދިވެސް މަސައްކަތް ކުރަމުން ދަނީ ނިކަމެތިންގެ ހައްގުތައް ނިގުޅައި ގަންނަން ކަމަށާއި، ފެންނަމުން މިދަނީ ނިކަމެތިން އިތުރަށް ނިކަމެތި ކުރަން އުޅޭ ތަން ކަމަށް ރާއްޖޭގެ ކުރީގެ ޑިފެންސް މިނިސްޓަރު އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު ވިދާޅުވެއްޖެއެވެ.\nވަޒީފާއާ ބެހޭ ގާނޫނަށް ހުށަހަޅާފައިވާ އިސްލާހުތައް އިގްތިސޯދީ ކޮމެޓީ އަދި އިޖުތިމާއީ ކޮމެޓީގެ ޖޮއިންޓު ކޮމެޓީން ވަނީ ދިރާސާ ކުރުމަށްފަހު ފާސްކޮށްފައެވެ. އެގޮތުން އެ ގާނޫނުގެ 21ވަނަ މާއްދާގެ (ނ) އަށް ގެނެސްފައިވާ އިސްލާހުގައި ވަނީ ވަޒީފާ ދިން ފަރާތުން ކުރަމުން ދިޔަ ވިޔަފާރިއެއް ނުވަތަ ދެމުން ދިޔަ ހިދުމަތެއް ހުއްޓާލަން ޖެހުމާ ގުޅިގެން ނުވަތަ ވަޒީފާ ދޭ ފަރާތުގެ ހިންގުމަށް ގެންނަ ބަދަލަކާއި ގުޅިގެން މަގާމެއް އުނިކުރަން ޖެހުމުގެ ސަބަބުން މުވައްޒަފަކު ވަޒީފާއިން ވަކި ކުރުމަކީ ވަޒީފާއިން ވަކި ކުރެވިދާނެ އެކަށީގެންވާ ސަބަބެއް ކަމަށް ބެލެވިދާނެ ކަމަށެވެ.\nމިކަމާއި ގުޅިގެން އާދަމް ޝަރީފް ކުރެއްވި ޓްވީޓެއްގައި ވިދާޅުވީ އެތަކެއް މަސައްކަތްތެރިންގެ ވަޒީފާ ގެއްލި އާމްދަނީ ލިބޭނެ މަގުތައް ބަންދުވެފައިވާ ކަމަށެވެ. އެހެންނަމަވެސް އަދިވެސް ސަރުކާރުން މަސައްކަތް ކުރަނީ ނިކަމެތިންގެ ހައްގުތައް ގެއްލިގެންދާ ގޮތަށް ކަމަށް ޝަރީފް ވިދާޅުވިއެވެ. މުވައްޒަފުން ”ރިޑަންޑަންޓު“ ކުރެވޭ މަގު ފަހިކޮށްދޭން ސަރުކާރުން މަސައްކަތް ކުރާ ކަމަށް ތުހުމަތު ކުރައްވާ އާދަމް ޝަރީފް ވިދާޅުވީ ވަޒީފާއާ ބެހޭ ގާނޫނުގެ 21ވަނަ މާއްދާގެ (ނ) އަށް ގެނެސްފައިވާ އިސްލާހަށް ތާއީދު ނުކުރައްވާ ކަމަށެވެ.\nކޮމިޓީގެ ރިޕޯޓްގައިވާ ގޮތުން ވަޒީފާ އަދާ ކުރަމުންދާ މުވައްޒަފުންގެ މެދުގައި ހަމަހަމައަށް ބަހަން ލާޒިމު ކަމަށް ބިލްގައި ހިމަނާފައިވެއެވެ. އެއްވެސް ތަނެއްގައި ސާވިސް ޗާޖް ބެހުމުގައި މުވައްޒަފުންގެ މެދުގައި ތަފާތު ކުރެވިގެން ނުވާނެ ކަމަށް ބިލްގައިވެއެވެ. މީގެ އިތުރުން ސާވިސް ޗާޖްގެ ގޮތުގައި ވަޒީފާދޭ ފަރާތަށް ލިބޭ އާމްދަނީގެ މައުލޫމާތު ކޮންމެ އަހަރަކު ދެ ފަހަރު ލޭބާ ރިލޭޝަންސް އޮތޯރިޓީއަށާއި މޯލްޑިވްސް އިންލެންޑް ރެވެނިއު އޮތޯރިޓީއަށް ފޮނުވަން ޖެހޭނެ ކަމަށް ވެސް ބިލްގައިވެއެވެ.\nމައުލޫމާތު ފޯރުކޮށްނުދޭނަމަ 50،000 ރުފިޔާ އިން ޖޫރިމަނާ ކުރަން ޖެހޭނެ ކަމަށް ވެސް ބިލްގައިވެއެވެ.


ބަލިމަޑުކަމާ މުޞީބާތް ކުރިމަތިވެފައިވާ މީހުން މި ދެ އާޔަތް ކިޔައި ވިސްނައި އަމަލުކޮށްގެން ނަޞްރާ ޝިފާ ލިބިގަންނާށެވެ!\nބަލިމަޑުކަމާއި މުޞީބާތްތައް ކުރިމަތިވުމަކީ ދުނިޔޭގެ އާދައެވެ. އެހެންކަމުން އެފަދަ ކަމެއް ކުރިމަތިވެއްޖެ ނަމަ ފުރަތަމަ ވެސް ވިސްނައިލަންވީ ތިމާއަށް އެކަންކަން މެދުވެރިވި ގޮތާއިމެދުގައެވެ. ކަންކަން މެދުވެރިވަނީ ކޮން ފަރާތަކުން ކަމާއިމެދުގައެވެ. އަދި ޙައްލު ހޯދޭނީވެސް ކޮން ގޮތަކުން ކަމެވެ.\nބައެއް މީހުންނަށް ޤަބޫލުކުރެވޭ ގޮތުގައި އެމީހާއަށް މުޞީބާތެއް ކުރިމަތިވީ ކޮންމެވެސް މީހެއްގެ ސަބަބުންނެވެ. މުޞީބާތް ކުރިމަތިވާން މެދުވެރިވި ސަބަބަކީ ކޮންމެވެސް މީހަކު ކުރި ކަމެއް ކަމަށް ވެދާނެއެވެ. ނަމަވެސް މުސްލިމުން ޤަބޫލުކުރަންވީ އެއްވެސް މީހަކީ އެއްވެސް ބާރެއް ލިބިގެންވާ މީހެއް ނޫން ކަމެވެ. އެންމެހައި ބާރުތަކެއް ލިބިވޮޑިގެންވަނީ ﷲ ތަޢާލާއަށް ކަމެވެ.\nއަހަރެމެންނަށް ކުރިމަތިވާ މުޞީބާތްތައް ނުވަތަ އެހެންކަންކަން ވެސް އެންމެ މޮޅަށް ދެނެވޮޑިގެންވަނީ ހަމަ ﷲ ތަޢާލާއެވެ. ﷲ ތައާލާއަށް ވަންހަނާވެގެންވާ އެއްވެސް ކަމެއް ނުހިނގާނެއެވެ. ﷲ ތަޢާލާ ދެނެވޮޑިގެން ނުވާ އެއްވެސް ކަމެއް އެއްވެސް މީހަކަށް މެދުވެރިއެއް ނުވާނެއެވެ.\nއަހަރެމެންނަށް ކުރިމަތިވާ މުޞީބާތްތައް ބޮޑުވެގެންދަނީ މިކަންކަން ޤަބޫލު ނުކުރެވޭތީއެވެ. ވީމާ ޔަޤީންކުރަން ކުރަން އޮތް އެއް ކަމަކީ ކީރިތި ޤުރްއާނުގެ ތެރެއަށް ފީނައި ކަންކަން ހޯދުމެވެ. ޢިބްރަތް ޙާޞިލުކުރުމެވެ. ވީމާ މި ބަޔާންކުރާ2އާޔަތާއިމެދު ފުންކޮށް ވިސްނާށެވެ! މި ދެ ޢާޔަތަކީ މުޞީބާތުގައިވާ މީހުންގެ މައްސަލަތަކަށް އޮތް ޙައްލެއްކަމަށް ޢިލްމުވެރިން ބަޔާން ކުރައްވަވައެވެ. އަދި ބަލިތަކަށް ޝިފާއެއް ކަމަށްވެސް ދެކެލައްވައެވެ.\nކީރިތި ޤުރްއާނުގެ މި އާޔަތަށް ވިސްނައިލި ނަމަވެސް ﷲ ތަޢާލާގެ ކުޅަދުންވަންތަކަމާއި އެންމެހައި ބާރުތަކެއް މިލްކުވެވޮޑިގެންވަނީ ﷲ ތަޢާލަށް އެނގިގެންދެއެވެ. އަދި އަހަރެމެން ކިތަންމެ ސިއްރުން ކަމެއް ކުރި ނަމަވެސް ﷲ ތަޢާލާ އެކަމެއް އެންމެ މޮޅަށް ދެނެވޮޑިގެންވާކަން އެނގިގެންދެއެވެ.\n"އަދި ޣައިބު ގެ ތަޅުދަނޑިތައްވަނީ، އެކަލާނގެ ޙަޟްރަތުގައެވެ. އެކަލާނގެ މެނުވީ، އެކަންތައްތައް ދެނެވޮޑިގެންނުވެތެވެ. އެއްގަމާއި، ކަނޑުގައިވާ ކަންތައްތައް އެކަލާނގެ ދެނެވޮޑިގެންވެތެވެ. އެކަލާނގެ ދެނެވޮޑިގެން މެނުވީ ގަހެއްގެ ފަތެއްވެސް ނުވެއްޓެއެވެ. އަދި ބިމުގެ އަނދިރިކަމުގެ ތެރޭގައިވާ އޮށްޓަރެއްވިޔަސް، އަދި ރޯއެއްޗެއްވިޔަސް، ހިކިއެއްޗެއްވިޔަސް، ބަޔާންވެގެންވާ ފޮތެއްގައި (ލިޔުއްވާފައި) މެނުވީ ނުވެތެވެ." (އަލްއަަންޢާމް: 59)\n" އަދި ﷲ، ތިބާއަށް ގެއްލުމެއް މެދުވެރިކުރައްވާނަމަ، އެކަލާނގެ މެނުވީ އެކަން ފިއްލަވާނެ އެހެންފަރާތެއް ނުވެއެވެ. އަދި އެކަލާނގެ ތިބާއަށް ހެޔޮގޮތެއް މެދުވެރިކުރައްވާނަމަ، (އެކަން ދުރުކުރާނޭ އެހެންފަރާތެއް ނުވެއެވެ.) ފަހެ، އެކަލާނގެއީ ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ." (އަލްއަންޢާމް: 17)\nމިއާޔަތަށް ވިސްނައިލާށެވެ! އަހަރެމެންނަށް ކުރިމަތިވާ ކޮންމެ މުޞީބާތެއްވެސް ކުރިމަތިވަނީ ﷲ ތައާލާގެ މިންވަރުފުޅުންނެވެ. ލިބޭ ހުރިހާ ނިޢްމަތްތަކެއްވެސް ލިބެނީވެސް ހަމަ ﷲ ތައާލާގެ މިންވަރުފުޅުންނެވެ. ﷲ ތައާލާ ފިޔަވައި އަހަރެމެންނަށް ނިޢްމަތެއް ވެސް އަދި ނިކަމެތި ކަމެއްވެސް މެދުވެރި ކުރެވޭނޭ އެއްވެސް ފަރާތެއް ނުވެއެވެ.\nބަލި މީޙަކަށް ނުވަތަ މުޞީބާތުގައިވާ މީހަކަށް މި ދެއާޔަތުން އެނގިގެންދާނީ ޙައްލު ހޯދަން ސަބަބުގައި ހިފައިގެން މަސައްކަތްކުރި ނަމަވެސް ޙައްލު ލިބިގެންދާނީ ހަމައެކަނި ﷲ ތަޢާލާގެ ޙަޟްރަތުންކަމެވެ. ވީމާ ބަލިމަޑުކަމެއް ކުރިމަތިވި ނަމަވެސް އަދި މުޞީބާތެއް ކުރިމަތިވިނަމަވެސް ކުރަން އޮތް އެންމެ މުހިންމު ކަމަކީ ތައުބާވެ ﷲ ތަޢާލާގެ މަގަށް ރުޖޫޢަވުންކަމެވެ. އަދި ނަޞްރަށް ނުވަތަ ޝިފާއަށް އެދި ގިނަގިނައިން ދަންނަވަންވީ ﷲ ތައާލާގެ ޙަޟްރަތުގައިކަމެވެ. އެކަމުގައި ސާބިތުވެއްޖެ މީހަކަށް ޙާޞިލު ނުކުރެވޭނެ އެއްވެސް ކަމެއް ނުއޮންނާނެއެވެ! އިން ޝާ ﷲ!


Bar Council ge naib akah Abdulla Muizzu\nބާ ކައުންސިލްގެ ނައިބަކަށް މުއިއްޒު\nބާ ކައުންސިލްގެ އެގެޒެކެޓިވް ކޮމެޓީގެ ނައިބް ރައީސަކަށް ހޮވިވަޑައިގެންނެވި އަބްދުﷲ މުއިއްޒު -- ފޮޓޯ: ރައީސް އޮފީސް\nބާ ކައުންސިލްގެ އެގެޒެކެޓިވް ކޮމެޓީގެ ނައިބު ރައީސަކަށް ކުރީގެ އެޓާނީ ޖެނެރަލް އަބްދުﷲ މުއިއްޒު އިންތިހާބުވެއްޖެ އެވެ.\nއަބުދުއްﷲ މުއިއްޒު އަކީ ރައްޔިތުން މަޖިލިސް ރައީސް، ރައީސް މުހައްމަދު ނަޝީދުގެ ސަރުކާރުގެ އެޓާނީ ޖެނެރަލެވެ. މުއިއްޒު އެ މަގާމަށް ހޮވިވަޑައިގެންފައިވަނީ ސިވިލް ކޯޓުގެ ކުރީގެ ގާޒީ މުހައްމަދު ހަލީމާ ވާދަ ކުރައްވައި ބޮޑު ތަފާތަކުންނެވެ.\nބާ ކައުންސިލްގެ ނައިބު ރައީސް ކަމަށް މުއިއްޒު ހޮވިވަޑައިގެންފައިވާއިރު، ރައީސް ކަމަށް ހޮވިވަޑައިގެންފައިވަނީ އޭނާ އާ އާއިލީ ގޮތުން ގުޅިފައިވާ މަޝްހޫރު ގާނޫނީ ވަކީލް މައުމޫން ހަމީދެވެ. މައުމޫން ވާދަ ކުރައްވާފައި ވަނީ ކުރީގެ ބަންޑާރަ ނައިބު ހުސްނުއް ސުއޫދާ އެވެ.\nކައުންސިލް މެމްބަރު ކަމަށް ކުރިމަތިލާފައިވަނީ، އަލީ ނަސީރު ގާސިމް، ޝަބާބު ރަޝީދު، އައިމިނަތު އަރީޖު ހުސައިން، އަނާރާ ނައީމް، އަހުމަދު މުއިޒު، މުހައްމަދު ޝަފާޒު ވަޖީހު، ޑރ.މުހައްމަދު އިބްރާހިމް، ޒުބައިރު އަހުމަދު މަނިކު، މުހައްމަދު ފައިސަލް، އަބުދުއްސަލާމް އާރިފު، އަނަސް އަބުދުއްސައްތާރު، މުހައްމަދު ވަހީދު ނަޖީބު، ސަފާ ޝަރީފު، އަބުދުލް މާނިއު ހުސައިން، މުހައްމަދު ފަރީދު، ޒިމްނާ އަބުުދުލް މުހުސިން، އައިޝާ ސުޖޫން، މުހައްމަދު އަސީލާއި، އަލީ ޝާހު އެވެ. މީގެ ތެރެއިން އިންތިހާބު ވާނީ ހަ މެންބަރުންނެވެ.\nމިހާރު ކުރިއަށްދަނީ މެންބަރުކަމަށް ކުލިމަތިލާފައިވާ ފަރާތްތަކުގެ ވޯޓް ގުނުމުގެ މަސައްކަތެވެ. ވަގުތީ ނަތީޖާ މިރޭ އިއުލާންކުރާއިރު، ދާއިމީ ނަތީޖާ މާދަމާގެ ވަގުތެއްގައި އިއުލާން ކުރާނެ އެވެ.\nމައުމޫން ހަމީދު ހުސްނުއް ސުއޫދު ބާ ކައުންސިލް\nސުއޫދާ ވާދަ ކުރަން މައުމޫން ހަމީދު


ގައިދީންގެ ފަރާތުން ޖަލު އޮފިސަރުންނަށް އަނިޔާ ލިބޭ: މުނާޒު – Dhen.mv\nގައިދީންގެ ފަރާތުން ޖަލު އޮފިސަރުންނަށް އަނިޔާ ލިބޭ: މުނާޒު\nJanuary 4, 2020 - 9:33 am\nޖަލުގައި ތިބޭ ގައިދީންގެ ފަރާތުން ޖަލު ބަލަހައްޓާ ކަރެކްޝަންސްގެ އޮފިސަރުންނަށް އަނިޔާ ލިބެމުން ދާ ކަމަށް ކޮމިޝަނަރ އޮފް ޕްރިޒަން އަބްދުﷲ މުނާޒު ވިދާޅުވެއްޖެއެވެ.\nމާފުށި ޖަލުގައި ގައިދީންނާއި އޮފިސަރުންތަކާއި މެދު ހަމަނުޖެހުން ހިންގާފައި މުނާޒު ރޭ ކުރެއްވި ޓްވީޓެއްގައި ވިދާޅުވީ ޖަލުތަކުގައި ބަންދު ކުރެވޭ މީހުންގެ ފަރާތުން ކަރެކްޝަންސްގެ އޮފިސަރުންނަށް އެކިއެކި ގޯނާ ކުރަމުން ގެންދާ ކަމަށެވެ.\nއޭނާ ވިދާޅުވީ އެކަން ކުރާ މީހުންނަށް ހެޔޮ ވިސްނައިދީ އިސްލާހުކޮށް ރެހިބިލިޓޭޓުކޮށް މުޖުތަމައުއަށް ބޭނުންތެރި ބައެއްގެ ގޮތުގައި ޖަލުން ނެރެ އާއިލާތަކަށް އުފާވެރިކަން ގެނެސްދިނުމަކީ ކަރެކްޝަންސް މުވައްޒަފުންގެ އަމާޒު ކަމަށެވެ.\nކަރެކްޝަންސް މުވައްޒަފުންގެ ސަލާމަތާއި ރައްކާތެރިކަން ކަށަވަރު ކުރުމަށް އަޅަންޖެހޭ ގާނޫނީ ފިޔަވަޅުތައް ވެސް ކެތްތެރިކަމާއި އެކު އަޅަމުން ގެންދާނެ ކަމަށް މުނާޒު ވިދާޅުވިއެވެ.\nމާފުށީ ޖަލުގައި ހަމަނުޖެހުމެއް ހިނގައި، ޖަލު އޮފިސަރުންގެ ގަޔަށް ލޮނުމިރުސް ފެން ޖަހާ ހަމަނުޖެހުން އިއްޔެ ވަނީ ހިނގާފައެވެ. މި ހަމަނުޖެހުން ހިނގާފައި ވަނީ އިއްޔެ ހެނދުނުގެ ވަގުތެއްގައެވެ.\nއެނގިފައިވާ ގޮތުގައި މި ހަމަނުޖެހުން ހިނގީ ޝަރީއަތް ނިމެންދެން ބަންދުގައި ހުރިމީހަކު، އޭނާ ބަހައްޓާފައި ހުރި ގޮޅިން ބޭސް ދިނުމަށް ނެރުނު ވަގުތުއެވެ. އަދި އޭނާ ޖަލު އޮފިސަރެއްގެ ގައިގައި ޖެހި ކަމަށް ބުނެ ޖަލު އޮފިސަރަކު އޭނާ އަށް ހަމަލާދީފައިވާ ކަމަށްވެސް އެނގިފައިވެއެވެ. މައްސަލަ ހޫނުވީ އޮފިސަރު ގައިދީ ގައިގައި ޖެހުމުން ކަމަށްވެސް އެނގިފައިވެއެވެ.\nމާފުށި ޖަލުގެ މި ހަމަނުޖެހުންތަކާއި ގުޅިގެން ކަރެޝްޝަންސްގެ ބަހެއް ލިބޭ ގޮތް ވަނީ ނުވެފައެވެ.\nބާތިލު ގޮތުގައި މީސްތަކުންގެ މުދާ ކައި އުޅޭ މީހުންނަށް މި ދުނިޔެ މަތީގައި ވެސް ކުރިމަތިލާން ޖެހޭނީ ސުންޕާ ކަންތައްތަކާ: ޚުތުބާ\nޔޯގާކީ އިސްލާމްދީނުގައިވާ އެއްކައުވަންތަ ކަމުގެ އަސާސަށް ފުށުއަރާ ކަމެއް: ޒައިދު\nފަނޑިޔާރު ޝަހީދުގެ މައްސަލަ ދެން ނިކަން އަވަހަށް ކުރިއަށް ދާނެ: ހައިލަމް


އެދެނީ އެކުގައިވާށޭ 1 – Esfiya – Dhivehi Vaahaka Site\nބިރުވެރި / އެހެނިހެން / ލޯބި\nއެދެނީ އެކުގައިވާށޭ 1\n- by Axian - 43- June 30, 2020\nނޭވާ ހިފާއްޓާލަމުން އަހަރެން ޖެހިގެން ހުރި ދޮންބެއަށް އިޝާރާތެއް ކޮށްލީމެވެ. ދޮންބެ އިޝާން އަހަރެންގެ އަތުގައި ހިފާ ފިނޑިނުވާށޭ ބުނެލީ ވައި އަޑުންނެވެ. އަހަރެންގެ ކުޑަބެ އިޒާން އާއި ދޮންތަ އަޒްފާ ހުރީ އަހަރެންގެ ގަމީސް ވީދައިގެން ދާނެހާ ބާރަށް ފަހަތުން ހިފާއްޓައިގެންނެވެ. އަހަރެންގެ ކުޑަ ކޮއްކޮ އިމްޝާ ހުރީ އެންމެންގެ މެދުގައެވެ. އެ ފަކީރު ބިރުން ތުރުތުރު އަޅާވަރުން ދެންމެދެންމޭން ހަޅޭއްލަވައިގަނެފާނެހެން ހީވެއެވެ. އަހަރެން ހުރީ އިމްޝާގެ އަތުގައި ހިފުނުހާ ބާރަކަށް ހިފައިގެންނެވެ.\nއަނދިރިކަމުން މީހަކު އައިސް ލޮލަށް އިނގިލި ކޮއްޕާލިޔަސް ނޭނގޭހާ އަނދިރިއެވެ. އަޅާ ކޮންމެ ފިޔަވަޅަކާއެކީ އިވެނީ ފަތްތައް ޗަސްވެ މުގުރޭ އަޑެވެ. އެތަނުން ދުވަނީ އެކި ވައްތަރުގެ ފަތްތަކެއް އެއްވުމުން ދުވާ ކަހަލަ ވަހެކެވެ. ހީވަނީ ދިވެހިބޭހެއްގެ ވަސް ދުވާހެންނެވެ. އަތް ހޫރާލާއިރަށް އަތުގައި ޖެހެނީ ގަސްގަހުގެ ގޮފިތަކެެވެ. ދޭތެރެ ދޭތެރެއިން ރާޅު ބީއްސާލާ އަޑާއެކީ ލޮނުވަސްގަނޑު ނޭފަތް ދޮށުގައި އެނބުރިގަނެއެވެ. ފަތްތައް ނެތް ދިމާލެއްގައި އޮޅުމަކުންވެސް ފައި އެޅިއްޖެނަމަ އެ ތެތް ވެލިގަނޑުގައި ފައި ޖެހެއެވެ. އިވޭ ފަނިފަކުސައިގެ އަޑުވެސް މަޑެއް ނޫނެވެ.\nބިރުންހުރެ އަހަރެމެން ފަސްމީހުން ކުރިއަށް ދިޔަ ވަރަކަށް އަންހެނަކު ރޯ އަޑު އިވޭހެން ހީވިއެވެ. އަަހަރެން ކުރިއަށް އަޅާލި ފިޔަވަޅު އެޅުނީ މަޑު އެއްޗެއް މަތީގައެވެ. ސްޕޮންޖް ގޮދަޑިގަނޑަކަށް ގަނބައިގަނެގެން ދާހެން އަހަރެން އެއެއްޗެއް ތެރެއަށް ގަނބައިގަތެވެ. އަޒްފާއާއި އިޒާންވެސް އަހަރެންނާއެކީ ގަނބައިގަތެވެ.\n“ދެންވެސް އަހަރެންގެ ގައިމަތީން ތެދުވޭ.. މި ބިރުވެރިކަމުން ސަލާމަތްވެވެން އޮތީ ހަމައެކަނި ކުރިއަށް ގޮސްގެން… ދެން ފެންނާނީ މިއަށްވުރެ ބިރުވެރި ކަންކަން.. އަވަހަށް ތެދުވޭ…” އަހަރެން އަވަހަށް އިޒާން އެއް ފަރާތަކަށް ފުރޮޅާލީމެވެ. އަޒްފާ ތެދުވެ ފަހަތް ބަލާލިއެވެ. “އޭ އިވާން… ފަހަތުގައި އެބަހުރި އެއްޗެއް..” ވައި އަޑަކުން އަޒްފާ އެހެން ބުނެލުމާއެކީ އަހަރެންގެ ހިތްވަރު އެލެން ފެށިއެވެ. ”އަހަރެން ބުނީމެއްނު ފަހަތް ބަލައިގެންނެއް ނުވާނެޔޭ.. އަވަސް ކުރޭ.. މިކަމުން ސަލާމަތްވެވޭކަށް މާ ގިނައިރެއް ދެން ނެތް..” އިޝާން އަވަހަށް އިމްޝާ އުރާލިއެވެ.\nދެން ކުރިއަށް ނެގި ފިޔަވަޅާއެކީ އަހަރެންގެ ލޮލުގައި އަޅައިގަތީ ކުޑަ ކުއްޖެކެވެ. ހަމައެކަނި ކުޑަ ސޯޓުބުރިއެއް ލައިގެން ހުރި އިރު އެކުއްޖާ ފެންނަނީ ނިކަން ބިރުވެރިކޮށެވެ. އެ ކުއްޖާގެ އަތުގައި ކުޑަވަރެއްގެ ސްޓަފްޑް ކުޅޭ އެއްޗެއް އޮތެވެ. އެ ކުއްޖާއާއި އެ ކުޅޭ އެތި ފޯވެފައިވަނީ ލެއިންނެވެ. ”އަހަރެން.. އެމީހުން މަރައެއްނުލަން..” އެ ކުޑަ ކުއްޖާ އެހެން ބުނެލުމާއެކީ އެ ގަދަ ވައިރޯޅިއެއް ޖެހުނެވެ. އަލިވި ހަމައެކަނި ދިމާއިން އަހަރެންނަށް ފެނުނީ ބުރިކޮށްލެވިފައިވާ ބޮލެކެވެ. އެ ކުޑަ ކުއްޖާ ފޮރުވައިގެން ހުރި ފުރޯ ފުރަތަމަ އަޅައިގަތީ އަހަރެންގެ ލޮލުގައެވެ.\nއެމީހަކާއި އެމީހެއް ކިޔާފައި އަހަރެން ދުއްވައިގަތީމެވެ. އެ ތެތް ވެލިގަނޑުގެ ސަބަބުން އަހަރެންގެ ދެފައިވަނީ ތަތް ތެޅިފައެވެ. އަހަރެންނާއެކީ ތިބި މީހުންގެ މަތިން ހަނދާންވެގެން އަހަރެންނަށް ހުއްޓެވުނެވެ. ނަމަވެސް އެއިން އެކަކުވެސް ފެންނާކަށް ނެތެވެ.\nކުރިއަށް އަޅާލި ފިޔަވަޅާއެކީ އަހަރެން މީހެއްގެ ގައިގައި ލައިގަތެވެ. “އިޒާންބޭ..” އަހަރެންނަށް ހަމަޖެހުމުގެ ނޭވާއެއް ދޫކޮށްލެވުނީ މިތާ މިހުރީ އަހަރެން އެކަނިވެފައި ނޫންކަން އިހުސާސްވުމުންނެވެ. “ދޮންބެ.. ދޮންތަ.. އިމްކޮ.. އެ ތިންމީހުން ކޮބާތަ..؟” އިޒާން އެހެން އަހާލުމުން އަހަރެންނަށް އިސްޖަހާލެވުނެވެ. ”ނޭނގޭ.. އެ ކުޑަ ސޮރު ފެނިފައި މަށަށްވެސް ދުއްވައޭގަނެވުނީ… އެ ސޮރު ވީތަނެއް އެނގޭތަ..؟ އޭނަ އަހަރެމެންގެ ފަހަތުން ނާންނާނެތަ..؟” އަަހަރެން އަނެއްކާވެސް ފަހަތް ބަލާލީމެވެ.\n“ބަލާ… ބަލާލަ..” އިޒާންގެ އަޑު ކެނޑިކެނޑިގެން އައުމުގެ ސަބަބުން އަހަރެންނަށް ބަލާލެވުނެވެ. އޭރު އެތާ ހުރި ގަހެއްގެ މަތީ ހުރި އެތި ފެނިފައި އަހަރެންނަށް ހުރެވުނީ ދުއްވައިގަންނަންވެސް ނޭނގިފައެވެ.\nއޭތީގެ ފިހިފައިވާ ހަންގަނޑުން ބައެއް ބައިތައްވަނީ ނެއްޓިފައެވެ. ތުންފަތެއް ނެތް އަނގަތެރޭގައިވާ ދަތްތައް ފެނެއެވެ. ކޮބަޑިން ރީނދޫ ކަޅު ކުލައެއް ހުރި އެ ދަތްތައް ނިކަން މުޑުދާރެވެ. އަހަރެންނަށް މަޑުމަޑުން ބަލާލެވުނީ އޭތި އެއްޗެއް ހަފާހެން ހީވުމުންނެވެ. ވިދާލި ވިދުވަރާއެކީގައި އޭތީގެ އަތުގައި އޮތް އިންސާނެއްގެ ގޮހޮރު އަޅައިގަތީ ދެނެވެ.\n”އިވާނޫ..!!!!” އިޒާންގެ އަޑަށް އަހަރެން ހޭވައްޓާލާފައި އަނެއްކާވެސް ދުއްވައިގަތީމެވެ. އަހަރެން ފަހަތް ބަލާލިއިރު އޭތި ގުންފައި ޖަހާފައި އަހަރެމެންނާއި ދިމާލަށް އެބަ އާދެއެވެ.\n“އިޒައްކޯ.. އިޝާން..؟” ރޮވިފައިވާ އަޒްފާ އަހަރެމެންނަށް ފެނުނެވެ. “އިޒާންބޭ.. އިޒާނުބޭ ކޮބާ..؟” އަހަރެންނަށް ވުރެ ކުރިން ދުވެފައި ދިޔަ އިޒާން ފެންނަން ނެތުމުން އަހަރެންނަށް އެެހުނެވެ.\n“އިމްކޮއާއެކީ ދޮންތަ މިހާއިރު ވަންދެން މި އުޅުނީ.. ދެންމެ އިނގޭތަ ދޮންތައަށް ފެނުނީ އެއްކަލަ ލޭލިބާސް ލައިގެން ހުންނަ އަންހެން މީހާ.. ޖަހާ އައިގޮތުން ދޮންތަ އިމްކޮ މަތިން ހަނދާނެއްވެސް ނެތް.. ފަހުން ބަލާލިއިރު ފެންނާކަށް ނެތް..” ބިރުގަނެފައި އަޒްފާ އަހަރެންނަށް ވީގޮތް ކިޔާދިނެވެ.\n“އަހަރެމެންނަށް އަދި ވަގުތު އެބައޮތް.. އަވަހަށް ދަމާ ދޮންތާ..” އަޒްފާގެ އަތުގައި ހިފަން އަހަރެން ދިމާކޮށްލީމެވެ. އަޒްފާގެ އަތުގައި ހިފައިގެން އަހަރެން ދުއްވައިގަތީމެވެ. “އޭތް ބަލަ އިވާން.. ސަލާމަތްކުރޭ…!!!” އަޒްފާގެ އަޑު އިވުމުން އަހަރެންނަށް ބަލާލެވުނެވެ. އަހަރެން ހިފައިގެން ހުރީ އަޒްފާގެ އަތުގައެއް ނޫނެވެ. ލޭލިބާސް ދައިތަގެ އަތުގައެވެ. އިސްތަށިގަނޑު ހާވާލައިގެން އެހުރި ލޭ ލިބާސް ދައިތަ ފެނިފައި އަހަރެންނަށް ހީވީ ގިޔާމަތް ވީހެންނެވެ.\nފަހަތް ބަލާލިއިރު އެއްކަލަ ކުޑަސޮރު އަޒްފާ ދަމަމުން އެހެރަ ދަނީއެވެ. އަހަރެން ދުއްވައިގަންނަން އެޅި ފުރަތަމަ ފިޔަވަޅު ހުއްޓުވީ ލޭ ލިބާސް ދައިތައެވެ. އަހަރެންގެ ކޮނޑަށް އެއްލައިގެން ލޭ ލިބާސް ދައިތަ މިސްރާބު ޖެހީ ކުރިއަށެވެ. އަޒްފާއާއި ވީހާވެސް ދުރަށެވެ. “ނޫން..! ދޮންތާ..!!” އަހަރެންވެސް އަޑުގެ ނެތްތަނަށް ހަޅޭއްލަވައިގަތީމެވެ. ލޭ ލިބާސް ދައިތަ ޖަހާލި ހިނިގަނޑު އަޑު އިވުމުން އަހަރެންގެ ލޯލިތައް ކޮޅަށް ޖެހުނެވެ.\n“ދޫކުރޭ..!!” ރުޅިއައިސްގެން އަހަރެން ހަޅޭއްލެވީމެވެ.\nލޭ ލިބާސް ދައިތަ އަހަރެން ތެޅޭތެޅުމަކަށް ލަވާ ހަޅޭކަކަށް އިޖާބަ ނުދީ ކުރިއަށް ދިޔައެވެ. އަހަރެން ލޯ މަރާލީ މީ އަހަރެންގެ ފަހު ވަގުތުކޮޅުކަން އިހުސާސް ވުމުންނެވެ. ލޭ ލިބާސް ދައިތަ އަހަރެން ބިންމައްޗަށް ވައްޓާލިއެވެ. އަރިކަށްޓަށް ވީ ތަދުން އަހަރެންނަށް އާތް ކިޔާ ތެދުވެވުނެވެ.\n“މިޝަން ފެއިލްޑް..” އޭރު ހިނި އައިސްފައި އިޒާންއާއި އިޝާންގެ އިތުރުން އިމްޝާ ހުއްޓެވެ. ”ކަލޭމެން ކުދިންގެ ގާތު ބުނެފައި އޮންނާނީ ބިރުވެރި ހޮހޮޅައިގެ ގައިޑްމީހާގެ ފަހަތުން އެކަންޏޭ ދެވޭނީ.. ހަމަ އެވަރަށް އަންގާފައި އޮއްވާ އަމިއްލަ އަމިއްލައަށް ދުއްވައިގަތީމާ މަ މެންނަށެއްނު ޖެހުނީ ކަލޭމެން ނެރެން..” ރޮވިފައިވާ އަޒްފާއާއި ދިމާލަށް ބަލަމުން ހެވިފައި ހުރެ ކުޑަސޮރު ބުނެލިއެވެ.\n“ވާވްވްވް… މިއަހަރުގެ ބިރުވެރި ހޮހޮޅަ ވަރަށް ސަޅި އިނގޭ…” އިޝާން ލޭ ލިބާސް ދައިތަގެ ކޮނޑުގައި ޖަހާލަމުން ބުނެލިއެވެ.\n“މި އިމްކޮވެސް ވެއްޖެއްނު އަހަރެންވެސް ގޮވައިގެން މި ބިރުވެރި ހޮހޮޅަގަނޑަށް ވަންނަން..” ބޮލުގައި ހުރި ފަތްތައް ސާފު ކުރަމުން އަޒްފާ ކުދިކިޔަން ފެށިއެވެ. “ހޫން.. މަށަށް އެނގޭ ދޮންތަ ރޯން ފަށާނެކަން..” އިމްޝާ ދިމާ ކޮށްލިއެވެ. “އިމްކޮވެސް ހުރީ ރޮވިފައެއްނު..؟” އިޒާން ދިމާ ކޮށްލިއެވެ. ”ދެން އިޒާންބެއޯ..؟ އަހަރެންގެ ގަމީސް ކިރިޔާ އިރައިގެން ނުދިޔައީ..” އަހަރެންވެސް ދުލެއް ނުދެމެވެ.\nއަހަރެންނާއި އިޝާންއާއި އިޒާންއާއި އަޒްފާއަކީ އެއްމާބަނޑު ހަތަރު ބެއިންނެވެ. މިހާރުގެ ކުދިން ކިޔާގޮތުން ނަމަ “ކުއާޑްރަޕްލެޓްސް” އެވެ. އިމްޝާއަކީ އަހަރެމެންގެ ކޮއްކޮއެވެ. އިޝާންއަކީ އަހަރެމެންގެ ތެރެއިން އެންމެ ފުރަތަމަ ދުނިޔޭގެ އަލިކަން ދެކުނު ކުއްޖާއެވެ. ދެން ހުންނާނީ އަޒްފާއެވެ. އަޒްފާއަށްފަހު އިޒާނެވެ. އެންމެ ފަހަށް ނުކުތުމުގެ ފުރުސަތު ލިބުނީ އަހަންނަށެވެ. އާނއެކެވެ. އަހަރެން، އިވާނަށެވެ.\n“ދަރިފުޅުމެން ގެއަށްދާކަށް ނުވޭތަ..؟” މަންމަ ގޮވާލުމާއެކީ އަހަރެން ފަހަތް ބަލާލީމެވެ. “މަންމަގެ ގައިގައި އެންމެ ފުރަތަމަ އަތްލެވޭނީ ކާކަށް..؟؟” އެހެންކިޔާ އަހަރެން ދުއްވައިގަތީމެވެ. ފުރަތަމަ މަންމަގެ ގައިގައި އޮޅުލައިގަތީވެސް އަހަރެންނެވެ. އިޝާނަށް ފަހު އިޒާނަށްފަހު ދެ އަންހެންކުދިން އެކީ މަންމަގެ ގައިގައި ބައްދައިގަތުމުގެ ސަބަބުން މަންމަ އިދިފުށަށް ނުވެއްޓުނީވެސް ހަމަ ކިރިޔާއެވެ.\n”ދެން ދަރިފުޅުމެންވެސް ދޯ.. އަވަހަށް ހިނގާ ގެއަށް ދާން.. އޭރުންނެއްނު މާދަން ދަތުރުވެސް ދެވޭނީ..؟” މާދަމައަށް އަހަރެމެން ރާވާފައިވާ ދަތުރުގެ މަތިން ހަނދާންވީވެސް މަންމަ އެހެން ބުނެލުމުންނެވެ.\n“އަޝްކޯ… އިވާނޫ..!” އަހަރެން ފަހަތް ބަލާލީ އަހަރެންގެ އާއިލާގެ އެހެން މެންބަރުން ފެނުމުންނެވެ. އެއީ އަހަރެންގެ މަންމަގެ ކޮއްކޮއާއި އަހަރެންގެ ބައްޕަ ފަރާތު އާއިލާގެ ތުއްތަ އާއި މީމިބެއެވެ.\n“އަޝްކޯ.. އަހަރެން މިއައީ އެއްކަލަ ބާސްކެޓް ބޯޅަ ސްޓޯލުން ހުރިހާ ހަދިޔާއެއް ހިފައިގެން…” އަހަރެމެންނަށްވުރެ ދެ އަހަރު ބޮޑު އާކިޝް ބުނެލިއެވެ. ”އަަހަންނޯ..؟ އަހަރެން މިއައީ ޑޫޑްލްގައި ކުލަ ޖައްސައިގެން އިނާމު އައްލައިގެން..” އަހަރެންގެ އެންމެ ގާތްއެކުވެރިޔާ އަދި އަހަރެންގެ ދެބެންގެ ދެދަރި އަޒަލް ބުނެލިއެވެ. ”ކަލޭމެން އެންމެންނަށް ވަރަށް މަޖާ ދޯ..؟ މަށަށް ޖެހުނީ މި ދެމީހުންނާއެކީ ބޮޑުބެރު ބަލަން ހުންނަން..” އާނިޝް އައީ އައިލީން އާއި އައިރީންގެ އަތުގައި ހިފައިގެންނެވެ.\n“މަ ބޭނުމެއްވެސް ނޫން މިތަނަށް އަންނާކަށް..” ފޯނުގެ އަވަައިގައި ޖެހިފައި ހުރެ އާއިޝް ބުނެލިއެވެ. އާއިޝާއި އަޒަލް އަކީ މަންމަގެ ކޮއްކޮ އައުފާގެ ދަރިންނެވެ. އާކިޝާއި އާނިޝަކީ މީމިބޭގެ ދެ ދަރިންނެވެ. އައިރީން އާއި އައިލީންއަކީ ތުއްތަގެ ފުރާނައެވެ.\n”ހިނގާ އަވަހަށް ގެއަށް ދަމާ…” ތުއްތަބޭ އައިސް ބުނެލިއެވެ. “އެކަަމަކު ތުއްތަބޭ.. މިއަދުން ފެށިގެން އަހަރެމެންނަށް ޗުއްޓީވީމައި ލަހުން ނިދިޔަސް އެންމެ ރަނގަޅުވާނެއްނު..؟” އާނިޝް ބުނެލިއެވެ. އަހަރެމެން ހަތަރު ބެެއިން އެއްފަހަރާ ބޯ ޖަހާލީ އެއްބަސް ވުމުގެ ގޮތުންނެވެ. “އުނހޫ..! ގެއަށް ދާގޮތަށް އަރަންވީ އެނދަށް..! ތި އެންމެންވެސް.. އާއިޝޫ..! މަންމަމެން ދާނީ ފިހާރައަށް އިނގޭ… މާދަމާ ދަތުރަށް ގަންނަން ޖެހޭ ސާމާނު އަދިވެސް ހަމައެއްނުވޭ.. އެހެން ބުނީމައި ސަކަރާތް ޖަހަން އޮންނާނީކީއެއްނޫން… މިޝާއާއި ވާހަކަ ދައްކަން މާ ގިނައިރު ނޯންނާތި އިނގޭ..!” އައުފާއްތަ އެހެން ބުނެލުމުން އަހަރެމެން އެންމެން އެއްފަހަރާ އޫ އޭ ބުނެ އާއިޝް ދޮންބެއާއި ދިމާ ކޮށްލީމެވެ. އެއީ އާއިޝް ދޮންބެގެ ގާލްފުރެންޑެވެ. އާއިޝް ދޮންބެ ބުނާނެ އެއްޗެއް ނޭނގިގެން އެންމެފަހުން އެންމެ ރަނގަޅޭ ބުނެލިއެވެ.\nސްކޫލު ގޭޓާއި އަރާ ހަމަވިއިރަށް ގާޑު މީހާ އަހަރީ ދުވަސް މަޖާ ހެއްޔޭ އަހާލުމުން އަހަރެން ވަރަށްވެފައި ބޯ ޖަހާލީމެވެ.\nގެއަށް އާދެވުމާއެކީ އަހަރެން އަވަސް ވެގަތީ މިއަހަރުގެ އަހަރީ ދުވަހުގެ ފަން ފެއަރ އިން އަހަރެމެންނަށް ލިބުނު ހަދިޔާތައް ކަނޑާށެވެ.\nއޭރު އެމީހަކަށް ލިބުނު ކާއެއްޗެއް ވެއްޖެނަމަ ފްރިޖަށް ލަމުން ގެންދިޔައީ ރޭގަނޑުގަޑީ ޗޮކުލެޓު ފަދަ އެއްޗެހި ކެއުމަކީ މަންމަމެން ނުރުހޭ ކަމަކަށް ވާތީއެވެ. އަހަރެން އަހަރެންނަށް ލިބުނު އެތިކޮޅު ފްރިޖަށް ލާފައި އައިއިރު އިޒާންބެ އަހަރެންގެ ހަދިޔާ ހާވަނީއެވެ. “އޭތް އިޒާންބޭ..!” އަހަރެން ހިތްހަމައެއް ނުޖެހުނެވެ. “އިވާނޫ..!!” އެންމެން ކިޔާގޮތަށް އިޒާންވެސް އަހަރެންނަށް ގޮވާލީ އިވާނޫއޭ ކިޔާ އަކުރުތަކަށް ދަމާލާފައެވެ. “މިއީ ބިރުވެރި ހޮހޮޅައިން އިޒާން ނެގި ޕާރުސަލެއް ނޫންތަ..؟” އިޒާން އެހެން ބުނެލުމުން އަހަރެން ރަނގަޅަށް ހަނދާން ކޮށްލީމެވެ.\nލޭ ލިބާސް ދައިތަ އަހަރެން ގެންދިޔައިރު އަހަރެން އަތުގައި ޖެހުނީ މިއެވެ. ނަމަވެސް ބިރުން ހުރި ވަރުން އެއީ ޕާރުސަލެއް ކަންވެސް އަހަރެންނަށް ނޭނގުނީއެވެ. “އާނ.. އަހަރެންނަށް ބިރުވެރި ހޮހޮޅައިން ލިބުނު ހަދިޔާ ދޯ..؟” އަހަރެން ހަނދާންވިއެވެ.\n“އޭތް އިވާނޫ..!!” އިޒާން އަހަރެންނަށް ގޮވާލީ ހައިރާންވެފައެވެ. “ކިތައްފަހަރުތަ ބުނަންވީ އަހަރެންނަށް ކިޔަނީ އިވާންއޭ… އިވާނޫ އެއް ނޫނޭ..؟” އަހަރެން ކުދިކިޔަމުން ފަހަތަށް އެނބުރިލި އިރު އިޒާން ހުރީ އަހަރެންގެ ހަދިޔާ ޕާރުސާލް ކޮށްފައިވާ ގަނޑު ހިފައިގެންނެވެ.\n“މާތްކަލާކޯ.. ތީ ކޯޗެއް..؟” އެތެރެއަށް ވަތް އަޒަލްގެ އަޑަށް އަހަރެން ފަހަތެއް ނުބަލަމެވެ. އަހަރެން އިޒާނަށްވުރެ ހައިރާންވީއެވެ. އިޒާނުގެ އަތުގައި އެއޮތީ ސަހަލު އެއްޗެއް ނޫނެވެ.\nލޯބިން އަންނާށޭ ކަލާ (އަށާރަ ވަނަ ބައި)\nWow.. vrh rythi vaane hen heevanee.. Waiting for the next part.. Good luck Axian Dear\nMaasha allah… I Love fictional stories. This isablessing to my yearningss. So happy to read an amazing story like this. Good luck and sadly Me second dhw ? Waiting for the next part axian.. Lysm and stay safe 🙂\nwow the start is so unique 😍 I thought they were in an island eh ga kamah 😅 but fahun engunee that they were inabiruveri hoholha ♥ Your description is amazing 👏 The added characters were amazing too 💕 So Ivaan is the main hero of the story 💙 Waiting for the next part with the question of what did he see? In my heart 😊 Gud luck Axian bro ♥ Lyvm stay safe\nVery rythi. Waiting for next eps 😉♥\nAwwwwwwn this story must be nice☺☺☺☺☺ but I don’t want to read scary stories, sorry about that Axian😭😭😭 but I would wait foranext story of yours and sure I’ll comment it Axian…. Good luck with this story..😉😉😉😉 I’ll be rooting for u….. LYSSSSSSM BRO….. ❤❤❤❤❤💙💙💙💙💚💚💚💚💛💛💛💛💜💜💜💜🖤🖤🖤🖤💜💜💜💜💛💛💛💛💚💚💚💚💙💙💙💙❤❤❤❤❤TC 👋\nލޯބިވެރިއެއް ތިނޫނީ މަށެއް ނޭދެމޭ..13


Beckham Raajje Ais Huri Fahareh: Maruvefai Oiy Meehehgge Hashigandu Kandumathin! - Vaguthu\n7 މަސް ކުރިން ( މާޗް 20, 2021 )\nމަޝްހޫރު ފުޓްބޯޅަކުޅުންތެރިޔާ ޑޭވިޑް ބެކަމް އަާއި އަނބިމީހާ އަދި ލަވަކިޔުންތެރިޔާ ވިކްޓޯރިއާ ބެކަމްއަކީ އެތައް ބައެއްގެ ސަމާލުކަން ލިބިފައިވާ ދެމަފިރިންނެވެ. 1999 ވަނަ އަހަރު ތެރޭގައި ކައިވެނި ކުރި މި ދެމަފިރިންނަށް މިހާރު ހަތަރު ދަރިން ލިބިފައި ވެއެވެ. މި ދެ މީހުންނަކީ މީސް މީޑިއާގެ ބޮޑު ސަމާލުކަމެއް ލިބޭ ތަރިން ތަކަކަށް މި ދެ މީހުން ރާއްޖެ އައިސް ޗުއްޓީ ހޭދަކުރަމުންދިޔަ ފަހަރެއްގައި ދިމާވި ކަމެއް އެނގޭ ހެއްޔެވެ؟.\nއެއީ 2013 ވަނަ އަހަރު ޑިސެމްބަހު މަހުގެ ފަހުކޮޅެވެ. ކޮންމެ އަހަރެއްގެ ފަހުކޮޅަކީ މުއްސަނދިންނާއި، އެކި ގައުމުތަކަށް ނިސްބަތްވާ މަޝްހޫރު ތަރިން ރާއްޖެ އަންނަ ދުވަސްވަރެވެ.\nމި ދުވަސްވަރުގައި އެ އަހަރު ބެކަމް އާއި ވިކްޓޯރިއާ އަދި އެ މީހުންގެ އެއިރު ތިބި ބްރޫކްލިން، ރޯމިއާ އަދި ކުރިއިޒްވެސް ރާއްޖެ އައެވެ. އެ މީހުން ރާއްޖެ އައިސް ތިބީ ރާއްޖޭގެ އެންމެ މަގްބޫލު އެއް ރިސޯޓް ކަމަށްވާ ވަން އެންޑް އޮންލީ ރީތި ރަށުގައެވެ.\nބެކަމްގެ އެ ދަތުރުގައި ދިމާވި ކަމަކާއި ގުޅޭގޮތުން ބޭރުގެ މީޑިއާއަކުން އެއިރު ރިޕޯޓްކޮށްފައިވާގޮތުގައި، އެ ދަތުރު ގޮސްގެން އުޅުނު ދުވަސްވަރު، އެ މީހުންގެ ޗުއްޓީއަށް "ހިޔަނި"އެޅިގެން ދިޔައީ އެ ރިސޯޓްގެ ޖެޓީ ސަރަހައްދުގެ ކަނޑުމަތިން މަރުވެފައި އޮތް މީހެއްގެ ހަށިގަނޑު ފެނުމުން ކަމަށެވެ. އެ ނޫހުގައި މި މީހުންނަށް އެ މަންޒަރު ފެނުނު ކަމެއް ނުވަތަ ނޫން ކަމެއް ސާފެއް ނުވެއެވެ.\nއެ ނޫހުގައި ވަނީ މިކަން ހިނގާދިޔައިރު، އެ ރިސޯޓްގައި އެންމެ މުއްސަނދި ގެސްޓުންވެސް ތިބި ކަމަށެވެ. އޭގެ ތެރޭގައި ރަޝިއާގެ ބިލިއަނަރުންނާއި، މަޝްހޫރު ފުޓްބޯޅަ ކުޅުންތެރިންވެސް ހިމެނޭ ކަމަށް ވެއެވެ.\nރާއްޖޭގެ ފުލުހުންނާއި ހަވާލާދީ އެ ނޫހުން ރިޕޯޓްކޮށްފައިވާގޮތުން، މަރުވެފައި އޮއްވާ ފެނުނު އެ މީހާ އަކީ ސްރީލަންކާއަށް ނިސްބަތްވާ މީހެކެވެ. އަދި އެއީ އެ ރިސޯޓުގެ ގެސްޓެއް އަދި މުވައްޒަފެއްވެސް ނޫން ކަމަށް ފުލުހުން ބުނެފައި ވެއެވެ.\nއެ ނޫހުން ރިޕޯޓްކޮށްފައިވާގޮތުގައި ބެކަމް އާއި ވިކްޓޯރިއާ ރާއްޖެ އައި އޭގެ ކުރީ އަހަރުވެސް ރާއްޖެ އައެވެ. އެފަހަރު އެ މީހުންގެ ޗުއްޓީއަށް ހިޔަނި އެޅިގެން ދިޔައީ ގަދަ ވިއްސާރައެވެ.\nވިކްޓޯރިޔާ ބެކަމް އަށް އެންމެ މީރީ ޕާނުގެ މައްޗަށް ލޮނު އަޅައިގެން


Shippe MDP Ge Naib Raees Kamuge Dhevana Dhaurakah Kurimathilanee - Vaguthu\nޝިއްފެ އެމްޑީޕީގެ ނައިބު ރައީސް ކަމުގެ ދެވަނަ ދައުރަކަށް ކުރިމަތިލަނީ\nވެރިކަންކުރާ ކޯލިޝަނުގެ މައި ޕާޓީ އެމްޑީޕީގެ ނައިބު ރައީސް ކަމުގެ ދެވަނަ ދައުރަކަށް ވެސް ކުރިމަތިލާނެ ކަމަށް ރައީސް އޮފީހުގެ މިނިސްޓަރ މުހައްމަދު ޝިފާޒް (ޝިއްޕެ) އިއުލަން ކޮށްފިއެވެ.\nއޭނާ މިމޭރުމުން ވިދާޅުވެފައި ވަނީ ރައީސް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ކުރިމަތިލައްވާނެ ކަމަށް މިއަދު އިއުލާނު ކުރެއްވުމުން އެކަމަށް ފުރިހަމަ ތާއިދު އޮތްކަން ފާޅުކުރައްވައި ކުރެއްވި ޓްވީޓެއްގައެވެ. އޭނާ ވިދާޅުވީ ރައީސް ނަޝީދު އެމްޑީޕީގެ ރައީސްކަމަށް ގެނައުމަށް ފުރިހަމަ ތާއިދު ކުރާކަމަށާއި އަދި އެޕާޓީގެ ނައިބުރައީސް ކަމުގެ މަގާމަށް އޭނާ ކުރިމަތިލާނެ ކަމަށެވެ. އަދި އެމްޑީޕީގެ މެންބަރުންގެ ފުރިހަމަ ތާއިދާއި ކުރާ އިތުބާރު މި އިންތިހާބަށްވެސް ބޭނުންވާ ކަމަށް އޭނާ ވިދާޅުވިއެވެ.\nމީގެ5އަހަރު ކުރިން ބޭއްވި އެމްޑީޕީގެ ލީޑަރޝިޕް އިންތިހާބުގައިވެސް އޭނާ ވަނީ ބައިވެރިވެފައެވެ. އެގޮތުން ރައީސް ނަޝީދަށް ލިބިވަޑައިގަތީ 33،709 ވޯޓެވެ. އަދި ޝިއްޕެއަށް ލިބިވަޑައިގަތީ 21.052 ވޯޓެވެ. އިންތިހާބުގައި ޖުމްލަ ވޯޓުދެވޭ މެންބަރުންގެ އަދަދަކީ 57،204 މީހުންނެވެ.\nއެމްޑީޕީގެ ލީޑަރޝިޕް އަށް ކުރިމަތިލުމަށް ހުޅުވާލައިފައިވަނީ އަންން ހޮނިހިރު ދުވަހާ ހަމަޔަށެވެ. އަދި އިންތިހާބުގައި ވޯޓުދެވޭނީ ހަމައެކަނި ހޮނިހިރު ދުވަހާ ހަމަޔަށް އެ ޕާޓީގައި ރަޖިސްޓްރީވާ މީހުންނަށް އެކަނި ކަމަށް އެމްޑީޕީ އިން މައުލޫމާތު ދެއެވެ.\nއޮކްޓޯބަރ 15, 2019 18:37\nއަސްތާ ބޮޑު ގާހަކައެއް ކަހަލަ ހަތަރެސްކަން އަނގައެއް ތިމަގާމުގަ ތާއަބަދު ވާނީ ބބަހައްޓަން.\nއޮކްޓޯބަރ 15, 2019 19:59\nހުދުމުހްތާރެވެ. ދެމީހުން ރާވައިގެން ކުރާ ކަމެކެވެ.


Moodhu Adeegai2Dhivehssaku Engage Vehjje - Vaguthu\nކައިވެންޏަށް ތައްޔާރުވަމުން އަންނަ ދެ ލޯބިވެރިން އަބަދުވެސް ބޭނުންވާނީ ތަފާތު ގޮތަކަށް ކައިވެނީގެ ކަންކަން ކުރިއަށްގެންދިޔުމަށެވެ. ތަފާތު ގޮތަކަށް އެ މީހުންގެ އެންގޭޖްމެންޓްވެސް ކުރިއަށްގެންދަން ބޭނުންވެއެެވެ. އެގޮތުގެ މަތިން ދުރާލާ ރާވައިގެން އެކި ގޮތްގޮަތަށް ޕްލޭންތައް ކުރެއެވެ.\nއާއްމުކޮށް ގިނަ އެންގޭޖްމެންޓްތައް ވެފައި އޮންނަނީ ސަޕްރައިޒަކަށެވެ. އެހެން ނަމަވެސް ސަޕްރައިޒްއަކާއި ނުލާވެސް ބައިވެރިޔާ އުފާކޮށްދިނުމުގެ ގޮތުން ނުވަތަ އެ ދުވަހަކީ ހަނދާނުން ފިލަނުދާނެ ވަރުގެ ދުވަހަކަށް ހެދުމަށް މަސައްކަތް ކުރާ މީހުންވެސް މަދެއް ނޫނެވެ.\nއެގޮތުން މިއީ ތަފާތު ގޮތަކަށް އެންގޭޖްވި ދެ ލޯބިވެރިއެކެވެ. މިއީ ވަރަށް ފަހުން އެންގޭޖްވި ދެ ލޯބިވެރިންނެވެ. މި ދެ ލޯބިވެރިން އެންގޭޖްވެފައި ވަނީ މޫދު އަޑީގައެވެ.\nމައުލޫމާތު ލިބިފައިވާގޮތުގައި، މިއީ އަންހެން މީހާއަށް ނޭގި ޕްލޭން ކުރި އެންޖޭޖްމެންޓެކެވެ. ފީނަން ދިޔުމަކީ ނުކުރާކަމެއް ކަމަށް ބުނެ ބައިވެރިޔާ ގޮވައިގެން ދިޔައީ ފީނާށެވެ. ފީނަން ދިޔައިރު، އެކުގައި ތިބި މީހުންނަށް ކުރަން އުޅޭ ކަންތައް އެނގުން ނަމަވެސް ބައިވެރިޔާއަށް އޭގެ ކުޑަމިންވަރެއްވެސް ނޭގެއެވެ.\nބައިވެރިޔާއަށް ދިނީ ސަޕްރައިޒެކެވެ. މިއީ ދިވެހި ދެ ލޯބިވެރިޔަކު މިފަދަ ގޮތަކަށް އެންގޭޖްވި ފުރަތަމަ ފަހަރުކަން ފާހަގަކޮށްލަން ޖެހެއެވެ.\nމިހާރު މީސް މީޑިޔާގައި މި ދެ ދިވެހިން އެންގޭޖްވިތަން ފެންނަ ވީޑިޔޯއެއް ދަނީ ދައުރުވަމުންނެވެ.\nމައުލޫމާތު ލިބިފައިވާގޮތުގައި، މި ދެ ލޯބިވެރިން އެންގޭޖްވެފައި ވަނީ މި މަހުގެ 10 ވަނަ ދުވަހުއެވެ. މި މީހުން އެންގޭޖްވެފައި ވަނީ ހުޅުމާލޭގެ ޑައިވް ޕޮއިންޓެއްގައެވެ.\nމި ދެ މީހުންގެ ތެރެއިން އަންހެން މީހާއަކީ ފުލުހުންގެ އިދާރާގައި މަސައްކަތް ކުރަމުން އަންނަ މީހެއް ކަމަށް މަޢުލޫމާތު ލިބިފައި ވެއެވެ. ފިިރިހެން މީހާއަކީ އެމްއެންޑީއެފްގައި މަސައްކަތް ކުރާ މީހެކެވެ.\nމި މަހުގެ 10 ވަނަ ދުވަހު މި ދެ ލޯބިވެރިން އެންގޭޖްވިއިރު، މި ދެ ލޯބިވެރިން ކައިވެނި ކުރާނެ ތާރީހެއް އަދި އެނގިފައެއް ނުވެއެވެ.\nމާޗް 14, 2018 17:36\nދިވެހިން ވެސް އެންގޭޖު ވޭތަ ފަރަންޖީން އުޅޭހާގޮތަކަށްދޯ މިއަދު މިމީހުންވެސް އުޅެންޖެހެނީ ދެންފުރަތަމަ ތިން ހަތަރު ދަރިން ހޯދާ ފަހުން ކައިވެނި ކުރާނީ..... ވާ ވާ\nމާޗް 14, 2018 17:39\nމާޗް 14, 2018 18:01\nމާޗް 14, 2018 18:11\nމާޗް 14, 2018 18:14\nތީ މުސްލިމުން ކޮށް އުޅޭ ޒާތުކަމެއް ނޫން\nމާޗް 14, 2018 18:23\nހަމަ ޗޮކުން ދާނީ\nތިޔަ ހާލުގަ އެންގޭޖް ވުމަށްވުރެ ފަސޭހަވާނެ ގޭގަ ތިކަން ކުރީމަ\nŢhï ĕhą møľhū ķámèh ñuñ\nމާޗް 14, 2018 21:30\nތިގޮތަށް ގޮތް ދައްކާގެން ކުރާ އެއްވެސް ކައިވެޏެއް ދިގު\nމުއްދަތަކަށް ނުރޫޅި ނެތްކަން ފާހަނގަ ކުރެވޭ!!!!!\nމާޗް 14, 2018 22:53\nސުބްޙާނަﷲ. އެންގޭޖްވުމާ، ޑޭޓަށްދިޔުމާ އުފަންދުވަސް ފާހަގަ ކުރުން މިއީ މުސްލިމުން ކުރަން ޖެހޭ ކަމެއްނޫން.\nމާޗް 15, 2018 08:19\nނުރަބޯ. ދީނުގަ އޮވޭ އެންގޭޖްވުން. ފާޑަކަށް ޖޭ ނުވެ އަގައިން އެމީހުންނަށް ހެޔޮ އެއްޗެއް ކިޔާބަލަ.\nމާޗް 15, 2018 14:18\nނުރަބޯ އެއުޅެނީ ޖޭ ވެގެން... ކޮންމެ ބަޔަކު ކޮންމެ އެއްޗެއް ކިޔަސް ރާއްޖޭގަ ފުރަތަމަ ކަނޑު އަޑީގަ އެކަން ކުރީ އެމީހުން... އޮބިނެސް ޓު ދަ މެކްސް\nތިޔޭ އެއްކަލަ އަށާއި ލައިޝާއަށް ތިއުޅެނީ ނޭނގިގެން... ނުރަބޯ އެބުނީ ތެދަށް... ދީނުގައި މަނާ ކުރައްވާފައިވަނީ މުނާފިގުން ކުރާ ގޮތަށް ކޮށް އުޅޭ ކަންކަން\nމާޗް 16, 2018 12:39\nމާޗް 20, 2018 08:26\nދީނުގަ ހުއްދަ، ޙިތުބާ ކިޔާ ބަހުގެ މާނައަކީ އިނގިރޭސިން ބުނާ ނަމަ "އެންގޭޖްވުން"\nމާޗް 15, 2018 06:52\nކަން ދެއްކުން ނޫން އެހެން ކަމެއް ނޫން..!\nމާޗް 15, 2018 08:10\nޕިސް. ޕިސް....އެންގޭޖް...އެންގޭޖް... ދިވެހިންތަ އެންގޭޖްމިވަނީ... ގަދަ... ކޮޕީކޮށްލަން ދިވެހިންވަރެއް ނޯންނާނެ.... ތިހާމޮޅުކަމެއްކުރި މީހުންގެ ނަންތައް ކީއްވެތަހާމަނުކުރީ... ލަދުގަތީދޯ...\nމާޗް 15, 2018 16:20\nޙިތުބާ އަކީ ކޮންއެއްޗެއް ކަން އެނގޭތަ؟\nމާޗް 15, 2018 08:23\nހިތުން ތިޔާ ކުރެވުނީ ވަރަށް މޮޅު ކަމެއް.. ދިވެހިރާއްޖޭގައި ވެސް އެންގޭޖްކޮށްގެން ތިން ހަތަރު އަހަރު ކައިވެނި ނުކޮށް އުޅެވޭތަ؟؟\nމާޗް 15, 2018 11:35\nމައިންބަފައިން ދަރިންނަށް ހަރަދު ކޮށްގެން ބޮޑުކުރީ ދަރިން ގެ ކައިވެނި އެމީހުންނާ ދުރުގަ ކުރަންތޯ ސުވާލަކީ ކިހާ ދެރައެއްވޢނެ ކަރުނަ އަޅާނެވަރު ނުވިސްނޭތޯ\nކޮންމެ އެއްޗެކޭ ކިޔަސް ރާއްޖޭގަ ކަނޑު އަޑީގަ ފުރަތަމަ ފަހަރަށް އެމީހުން އެކަން އެކުރީ، ވަރަށް ލޯބި އަސްލު، އޮބިނަސް ޓުދަ މެކްސް\nމާޗް 15, 2018 20:56\nމީ އަދި ގޫނިދަކުނަ ކައުޅަށް ދީ!\nމާޗް 15, 2018 22:16\nމި ގައުމުގެ ގިނަ މީހުން ބޭނުންވަނީ ކާފަރުން އުޅޭ ގޮތަށް އުޅެން. އެކަހަލަ ދައްޖާލެއްގެ ފަހަތުގައި އެމީހާއަށް ތަބާވެގެން އުޅޭ މީހުން މި ރާއްޖޭގައި މިހާރު ގިނައީ.\nމާޗް 16, 2018 01:29\nތިޔަ އެންގޭޖްވުމާ ލޯބިވެރިންނަނަކީ އަހަރުމެންގެ އިސްލާމް ދީނުގައި އޮންނަކަމެއްނޫން. އަހަރުމެން ދިވެހިންނަށް ތެދުމަގު ދައްކަވާށިއެވެ.\nމާޗް 16, 2018 17:14\nދަރިން އުފަންކުރާނީވެސް މޫދު އަޑިގަ ތޯއްޗެއް. ދިވެހިން ފޮނި ދެއްކުމުގަ އެއްވަނަ.


America vanee handhaan nethey bali jehifai:Iran\nއެމެރިކާއަށް ވަނީ ހަނދާންނެތޭ ބަލިޖެހިފައި: އީރާން\nއީރާން ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ: އެމެރިކާއަށް ފާޑުވިދާޅުވި\nވިއެނާ އެއްބަސްވުމުން އީރާން ވަކި ނުވާ ކަމަށް އެ ގައުމުން ބުނެފި އެވެ. އީރާނުން ބުނީ ވިއެނާ އެއްބަސްވުން ދޫކޮށްލީ އެމެރިކާ ކަމަށާއި އެ މީހުންނަށް ކުރެވޭ ނުކުރެވޭ ކަމެއް ވެސް މިހާރު ނޭނގޭ ކަމަށެވެ.\nއީރާނުން ބުނާ ގޮތުން އެމެރިކާގެ ކިބައިން މިހާރު ފެންނަނީ ހަނދާން ނެތޭ ބަލީގެ ނިޝާންތަކެކެވެ. އެމެރިކާއަށް ވަނީ ފާޅުކަން ބޮޑު ގޮތެއްގައި ހަނދާންނެތޭ ބަލިޖެހިފައި ކަމަށް އެ ގައުމުގެ ފޮރިން މިނިސްޓްރީގެ ތަރުޖަމާން ސައީދު ޚަތީބުޒާދާ ވިދާޅުވި އެވެ.\nތެހެރާނަށް ބިރު ދެއްކުމުގެ ބަދަލުގައި އެމެރިކާއިން އެންމެ ފުރަތަމަ ޖެހޭނީ އީރާނާއެކު ނިއުކްލިއާ އެއްބަސްވުމަށް އީއާދަވާން ކަމަށް ތަރުޖަމާން ވިދާޅުވި އެވެ. އަދި އިގްތިސޯދީ ގޮތުން އީރާނަށް ދަތި ކުރަން އަޅާފައި ހުރި ފިޔަވަޅުތައް އުވާލަން ކަމަށް އޭނާ ވެސް ވިދާޅުވި އެވެ.\nއީރާނުގެ ހާރިޖީ ވުޒާރާއިން ހޯމަ ދުވަހު ބުނި ގޮތުން އީރާނުގެ ނިއުކްލިއަ ޕްރޮގްރާމް މިހާރު ހުއްޓިފައި އޮތުމުގެ ޒިންމާ އުފުލަން ޖެހޭ ބަޔަކީ އެމެރިކާ އެވެ. އެވަރު ވެސް އެ މީހުންގެ ހަނދާނުގައި ނެތެވެ.\nމިދިޔަ ހަފުތާ ބަންދުގައި އިޓަލީގެ ވެރިރަށް ރޯމްގައި އޮތް ޖީ20 ސަމިޓްގައި އެމެރިކާ އާއި ފަރަންސޭސިވިލާތާއި އިނގިރޭސިވިލާތް އަދި ޖަރުމަނުވިލާތުން އެކައްޗެއް ކިޔައި އީރާނަށް ޕްރެޝަރު ކުރަން އޮތީ ރާވާފަ އެވެ. ތެހެރާނަށް ޕްރެޝަރު ކޮށްގެން ހާސިލްވާނެ އެއްވެސް ކަމެއް ނެން ކަމަށް ވެސް ތަރުޖަމާން ވިދާޅުވި އެވެ.\nއީރާނަށް އޮތް ހަމައެކަނި އިހުތިޔާރަކީ އެނބުރި މަޝްވަރާ މޭޒުދޮށަށް ދިއުން ކަމަށް ހަތަރު ލީޑަރުން ވެސް ވިދާޅުވި އެވެ. ނުރައްކާތެރި ހާލަތަކުން އީރާނަށް ސަލާމަތްވެވެން އޮތް ހަމައެކަނި މަގަކީ ވެސް އެއީ ކަމަށް ވިދާޅުވި އެވެ.


ނޫހުގެފާނު - ވިކިޕީޑިއާ\nނޫހުގެފާނަކީ މުސްލިމުންގެ ގާތުގައި އެއްމެ ފުރަތަމަ ރަސޫލާއެވެ. އަދި އެއީ އިންސާނީ ނައުޢުގެ ދެވަނަ ބައްޕާފުޅެވެ. ބިންމަތިން ފަސާދަ ނައްތާލައްވާ، މީސްތަކުންނަށް އިޞްލާޙުގެމަގަށް ގޮވައިލެއްވުމަށް ﷲ ފޮނުއްވެވި ރަސޫލުންނާއި ނަބިއްޔުންކުރެ، ނޫޙް ޢަލައިހިއްސަލާމް ހިމެނެނީ، އެންމެ ކެތްތެރި، އެންމެ ޢަޒުމްވަރުގަދަ5ރަސޫލުންގެ ތެރެއިންނެވެ. ނޫޙްގެފާނު އެކަލޭގެފާނުގެ ރިސާަތާއިގެން ނުކުމެވަޑައިގެން، ޤައުމުގެ މީސްތަކުންނަށް ﷲގެ އެއްކައުވަންތަކަމަށް ގޮވާލައްވައި، ބުދަށް އަޅުކަންކުރުން ނަހީކުރައްވަން ފެށްޓެވުމުން އޭގެ ރައްދުގައި ޤައުމުގެ މީހުން އެކަލޭގެފާނަށް ކެނޑިނޭޅި މަލާމާތާއި ދުއްތުރާ ކުރަމުން ދިޔައީއެވެ. އެކަލޭގެފާނު ދައްކަވާ ވާހަކަތައް އަޑުނާހަންވެގެން އެމީހުން ތިބެނީ ފޭރާންތައް ބޮލުގައިއަޅާ، މޫނާއި ކަންފަތް ނިވައިކޮށްގެންނެވެ.\nފޫހިފުޅުވުމެއްނެތި، ﷲގެ ރިސާލަތަށް މީސްތަކުންނަށް ދަޢުވަތުދެއްވުމުގައި 950 އަހަރުގެ ދިގު ޢުމުރުފުޅެއް ނޫޙުގެފާނު ހޭދަކުރެއްވިއިރުވެސް ޤައުމުގެ މީހުންގެތެރެއިން އީމާންވީ މަދުބަޔެކެވެ. އެކަލޭގެފާނުގެ އަނބިކަނބަލުންނާއި ދަރިކަލުންވެސް ހިމެނުނީ އެކަލޭގެފާނުގެ ދަޢުވަތަށް ފުރަގަސްދީ، ﷲއަށް އުރެދުނު ޖަމާޢަތުގެ ތެރެއިންނެވެ. މިހިސާބުން، ﷲގެ ޙަޟްރަތުގައި ނަޞްރަށް އެދިވަޑައިގެން ނޫޙްގެފާނު ދުޢާކުރައްވައެވެ. ނޫޙްގެފާނުގެ ދުޢާ ﷲގެ ޙަޟްރަތުގައި މަޤްބޫލުވެގެންވިއެވެ. ﷲގެ އަމުރުފުޅަށް ނޫޙްގެފާނު ނަވެއް ބެންނެވިއެވެ. އެނަވަށް އެކަލޭގެފާނާއި އަދި ﷲއަށް އީމާންވީ މީސްތަކުންނާއިގެން އަރާވަޑައިގަތެވެ. އެއްގަމުގައި ބޮޑު ނަވެއް ބަންނަވައިގެން، އެކަލޭގެފާނަށް ތަބާވީ ނިކަމެތީންކޮޅާއިގެން، އެނަވަށް އަރާވަޑައިގަތީތީ ޤައުމުގެ މީހުން މަލާމާތްކޮށްކޮށް ތިއްބާ، އަޑިންނާއި މަތީން ސައިލުދެމިގެންއައި ފެނުގެ ޠޫފާން އެއެންމެން ވަށާލިއެވެ. އަދި ސަލާމަތްވެވޭނެމަގެއްނެތި ފެނުގެތެރެއަށް އެންމެން ޣަރަޤުވެގެން ދިޔައެވެ.\nނޫޙްގެފާނުގެ ނައުކޮޅު ނިޔާމަކަމާއިއެކު ފެނުގެ ތެރޭގައި ދުރުރާސްތާއަކަށް ދަތުރުކުރުމަށްފަހު، ޠޫފާންގެ އަސަރުތައް މަޑުވުމާއިއެކު، ޖޫދީ ފަރުބަދައިގެ މަތީގައި ބީހުނެވެ. މަތީގައިއެވާ ފޮޓޯއިން އެ ފެނިވަޑައިގަންނަވަނީ ޖޫދީ ފަރުބަދައިގެމަތީ، ނޫޙްގެފާނުގެ ނައުކޮޅު ބީހުނުކަމަށް ބުނާ ނިޝާނެވެ.\nމި ބިރުވެރި ޠޫފާނުގެ ނުރައްކަލުން ނައުކޮޅުގައިތިބި މީސްތަކުން ނަޖާކުރައްވާ، އެމީހުންގެ ދަރިފަސްކޮޅު ދަންމަވައި، ﷲއަށް އަޅުކަންކުރާނެ ތަޤްވާވެރި ޖީލުތަކެއް އެކަލާނގެ އުފަންކުރެއްވިއެވެ.\nLast edited on4އެޕްރީލް 2013, at 19:22


މުވައްޒަފުން ބޭނުންވާ މަޤާމުތައް:\nކްލެސިފިކޭޝަން: ސަޕޯޓް ސްޓާފް ގްރޭޑް 1\nމުސާރަ: -/3100 ރ.\nސަރވިސް އެލަވަންސް: -/1000 ރ.\nލިޔަންކިޔަން ދަތުމާއެކު، މަޤާމުގެ މަސައްކަތް ކުރުމުގެ ހުނަރު/ ޤާބިލުކަން ލިބިފައިވުން\n- ކްލާސްތަކަށް ގެންދަންޖެހޭ ތަކެތި ވަގުތުން ގެންގޮސް ޙަވާލުކުރަން ޖެހޭ ފަރާތާ ހަވާލުކުރުން\n- ސްކޫލުން ހަމަޖައްސާ ޑިއުޓީތަކަށް ނުކުމެ އެ ޑިއުޓީއެއްގައި ކުރަން ހަވާލުކުރާ މަސައްކަތް ކުރުން\n- އޮފީހުގެ ރަސްމީ މަސައްކަތާ ގުޅޭ ގޮތުން ހަވާލުކުރެވޭ އެންމެހައި ކަންތައްތައް ކުރުން\n- ތައުލީމާއި ތަމްރީން ލިބިފައިވާ މިންވަރު\n- މަސައްކަތުގެ ހުނަރާއި ފެންވަރާއި، ޤާބިލުކަމާއި ސިފަތައް.\n- އެކްރެޑިޓް ކުރެވިފައިވާ ތައުލީމީ ސެޓްފިކެޓްތަކުގެ ފޮޓޯކޮޕީ\n- މުއްދަތު ހަމަނުވާއައި.ޑީ ކާޑްގެ ސާފު ފޮޓޯކޮޕީ\n- ސިވިލް ސަރވިސްއަށް ނުވަތަ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، މި މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެ މުވައްޒަފެއް ވަޒީފާ އަދާކުރައްވާ އޮފީހުގެ ލިޔުމެއް\n- ވަޒީފާ އަދާކުރައްވާފައިވާނަމަ ވަޒީފާ އަދާކުރެއްވި މުއްދަތު އެނގޭގޮތަށް ވަޒީފާ އަދާކުރެއްވި އޮފީހުގެ ލިޔުމެއް\nސުންގަޑި: މަޤާމުތަކަށް އެދިލައްވާ ޝަރުތުފުރިހަމަވާ ފަރާތްތަކުން 30 ޖުލައި 2015 ވާ ބުރާސްފަތި ދުވަހުގެ 14.00 ގެ ކުރިން މަތީގައި ބަޔާންކުރެވިފައިވާ ތަކެއްޗާއެކު އަމީނިއްޔާ ސްކޫލަށް ހުށަހެޅުއްވުން އެދެމެވެ.\nއިތުރު މަޢުލޫމާތު ހޯއްދެވުމަށް: ފޯން: 3008736 ފެކްސް: 3313726\n- ވަޒީފާއަށް އެދޭ ފޯމް އަމީނިއްޔާ ސްކޫލުން ލިބެން ހުންނާނެއެވެ.\nނޯޓް: މި މަޤާމަށް މީހަކު ނެގުމަށް ހަމަޖެހިފައިވަނީ އިންޓަރވިއު ކުރުމަށްފަހުގައެވެ. އިޢުލާންގެ މުއްދަތު ހަމަވާތާ 10 ދުވަހުގެތެރޭގައި އިންޓަރވިއު ބޭއްވުމަށް ވަނީ ހަމަޖެހިފައެވެ. އިންޓަރވިއު އޮންނާނީ އަމީނިއްޔާ ސްކޫލްގައެވެ.\n26 ރަމަޟާން 1436\nޕަބްލިޝްކުރި ތާރީޚު: 18 ޖުލައި 2015\nސުންގަޑި: 30 ޖުލައި 2015 1400


Baiveriya ah dhevana furusatheh dheyn veetha?\nބައިވެރިޔާއަށް ދެވަނަ ފުރުސަތެއް ދޭންވީތަ؟\n- 10 months ago 1 - އަމާލް މުހައްމަދު\nލޯބިވެރިންގެ މެދުގައި ތަފާތު މައްސަލަތައް ޖެހި، ދެމީހުން ވަކިވާ ހިސާބަށް ދަނީ އެއަށްވުރެ ރަނގަޅު ގޮތެއް ނެތް ކަމަށް ފެނުމުންނެވެ.\nދެ ލޯބިވެރިޔެއްގެ މެދުގައި އެއްވެސް މައްސަލައެއް ނުޖެހިއެއް ނުހުންނާނެއެވެ. އެހެންނަމަވެސް ބައެއް މައްސަލަތަކަކީ ހައްލު ނުކުރެވޭ މައްސަލަތަކެވެ. އަދި ބައެއް މައްސަލަތައް ހައްލު ކުރުމަށްޓަކައި އެކަކު އަނެކަކަށް މާފު ކުރުމުގެ ރީތި އުސޫލުވެސް ގެންގުޅެން ޖެހެއެވެ.\nމި ލިޔުމުގައި މި ބަލާލަނީ ލޯބިވެރިޔާއަށް ދެވަނަ ފުރުސަތު ދެވިދާނެ ބައެއް ހާލަތްތަކެވެ.\nލޯބިވެރިޔާއަށް ކުރެވުނީ ކުޑަ ކުށަކަށްވުން:\nކޮންމެ މީހަކަށްވެސް ކުށެއް ކުރެވިދާނެއެވެ. ރިލޭޝަންޝިޕެއްގައި ކުށެއް ކުރެވިއްޖެނަމަ، އެކުށެއްގެ ސަބަބުން ދެމީހުންގެ ގުޅުމަށް އަސަރު ކުރާނެއެވެ. އެހެންނަމަވެސް ކޮންމެ މިސްޓޭކަކީ އެކކަމުގެ ސަބަބުން ދެމީހުންގެ ގުޅުން ނިމުމަކަށް ގެންނަން ޖެހޭ ވަރުގެ މިސްޓޭކެއް ނޫނެވެ. ބައިވެރިޔާއަށް ކުށެއް ކުރެވުމުން، މާފު ނުކޮށް ވަކި ވުމުގެ ކުރިން ވިސްނާލަންޖެހޭ މުހިންމު އެއް ކަމަކީ، މިއީ އެކަހަލަ ކަމެއް ދިމާވި ފުރަތަމަ ފަހަރުތޯއެވެ. ބައިވެރިޔާގެ ފަރާތުން ފެނުނު ކުށް ކުޑަ ކަމަށްވާނަމަ، އަދި އެކަން ތަކުރާރު ނުވާނެކަން ޔަގީންވާނަމަ، އޭނާއަށް މާފު ކުރާށެވެ.\nލޯބިވެރިޔާ އޭނާގެ ކުށް ގަބޫލު ކުރުން:\nކުށެއް ކުރެވުމުން، އެކުށް ގަބޫލު ކުރުމަކީ ގިނަ މީހުންގެ ކިބައިގައި ހުންނަ ސިފައއެއް ނޫނެވެ. ތިބާގެ ބައިވެރިޔާ އޭނާގެ ކުށް ގަބޫލު ކޮށްފިނަމަ އެއީ ހެޔޮ ފާލެކެވެ. އޭނާ ތިބާއާ އެކީގައި އުޅެން ބޭނުންވާ ކަމުގެ ހެއްކެކެވެ. އެހެންކަމުން ބައިވެރިޔާ އަކީ ކުށް ތަކުރާރު ނުކުރާ މީހެއް ނަމަ، ދެވަނަ ފުރުސަތެއް ދިނުން ރަނގަޅެވެ.\nއިތުބާރާ ވަފާތެރިކަމާ ގަދަރު ނުގެއްލޭ ފަދަ ކަމެއް ކުރެވުން:\nލޯބިވެރިންގެ މެދުގައި އިތުބާރާއި، ވަފާތެރިކަމާއި، ގަދަރު ގެއްލިއްޖެނަމަ، ދެން އެގުޅުމެއް ކުރިއަށް ގެންދިޔުމުގެ އެއްވެސް މާނައެއް ނެތެވެ. ތިބާގެ ބައިވެރިޔާ ކުރި ކުށަކީ އެތިން ކަމަށް އަސަރު ނުކުރާ ކުށަކަށްވާނަމަ، ދެވަނަ ފުރުސަތެއް އޭނާއަށް ހައްގެވެ.\nބައިވެރިޔާއަކީ ބުނާ ބަހުގެ އިތުބާރު ހުރި މީހަކަށްވުން:\nކަމެއް ވާއިރަށް ބައިވެރިޔާ ދޫކޮށްލާފައި ދިޔުމުގެ ކުރިން އިހަށް މަޑު ކޮށްލާށެވެ. ތިބާގެ ބައިވެރިޔާ އަކީ ބުނާ ބަހުގެ އިތުބާރު ހިފޭ މީހެއް ނަމަ، އޭނާ ބަދަލުވާނެއެވެ. އެހެންކަމުން އެކަމަށް ވަގުތު ދޭށެވެ.\nދެމީހުންވެސް ގުޅިގެން އުޅެން ބޭނުންވުން:\nކޮންމެ މީހަކުވެސް ހަޔާތުގެ ބައވެރިޔާއާ އެކީގައި ރަނގަޅު ދިރިއުޅުމެއް އުޅެން ބޭނުންވާނަމަ، އެމީހަކަށް ދެވަނަ ފުރުސަތެއް ދޭން ޖެހެއެވެ. އަދި ތިބާގެ ބައިވެރިޔާއާއެކީގައި އުޅެން ތިބާ ބޭނުންވާނަމަ، ކޮންމެހެންވެސް އެ ފުރުސަތު ދޭން ޖެހެއެވެ. ދެމީހުންވެސް އެކުގައި އުޅެން ބޭނުން ވާނަމަ، ބައިވެރިޔާއަށް މާފު ކުރާށެވެ.\nބައިވެެރިޔާ ޗީޓްކުރީމަވެސް ދެވަނަ ޗާންސް ދޭންވީ؟ ޢެހެން މީހަކާ އިންނަން ހުރިހާ ކަމެއް ރެޑީކޮށްފަވެސް އައިސް ސޮރީ އޭ ބުނީމަ ޗާންސް ދޭންވީ؟\nދޮންކޭލުގެ އެހީގައި މޫނު ރީތިކޮށްލެވިދާނެ ގޮތެއް!08 months ago\nރީތި ފޮޓޯ އިންސްޓެގްރާމް ކުރުމަކީ ވަރި ގިނަވާ ކަމެއް؟ 19months ago\nދަރިންނަށް ނަސޭހަތްދޭ ކަންކަން ފުރަތަމަ ތިބާ އިސްލާހު ކުރޭ!09 months ago\nރީތިވާން ބޭނުންވަންޏާ ކާންވީ ކިވީ!09 months ago\nއޮފީސް މާހައުލުގައި ކުރެވޭ ޒުވާބު ހައްލު ކުރާނީ ކިހިނެއް؟09 months ago\nލޯ-ކާބްސް ޑައިޓް: ބައެއް ކުށްހީތައް!09 months ago\nނިދުމާއި ބަރުދަން ލުއިކުރުން: ކޮބާ ގުޅުމަކީ؟010 months ago\nމިއަދު ސްޓްރޯބެރީ ކައިފިންތަ؟ މިއީ ފައިދާއިން ފުރިގެންވާ މޭވާއެއް010 months ago


Wuhan ge 10 million meehun test koh, fenunee 300 case\nވޫހާނުގެ 10 މިލިއަން މީހުން ޓެސްޓު ކުރުމުން ފެނުނީ 300 ކޭސް\nއެ ބަލީގައި މުޅި ޗައިނާ އިން މަރުވި މީހުންގެ 80 ޕަސަންޓް މީހުން ހިއްސާކުރަނީ ވޫހާން ސިޓީން -- ފޮޓޯ: އީޕީއޭ\nބެއިޖިންގް (މެއި 4) - ކޮވިޑް-19 އެންމެ ފުރަތަމަ ފެނުނު ޗައިނާގެ ވޫހާން ސިޓީގައި ދިރިއުޅޭ 10 މިލިއަން މީހުންގެ އާބާދީ އެކީގައި އެ ބައްޔަށް ޓެސްޓުކޮށް ނިންމާފައިވާ ކަމަށާއި، އެ ބަލި ފެނިފައިވަނީ ނިސްބަތުން މަދު އަދަދަކަށް ކަމަށް ކަމާބެހޭ އިދާރާތަކުން ބުނެފި އެވެ.\nވޫހާން ސިޓީގައި އެޅި ލޮކްޑައުން އުވާލިތާ މަސް ދުވަސް ފަހުން، އެ ސިޓީން އެ ބަލީގެ ކްލަސްޓާއެއް ފެނުމާ ގުޅިގެން، ހުރިހާ އެންމެން ޓެސްޓުކުރުމަށް ނިންމައި، އެކަން އެންމެ 19 ދުވަހުގެ ތެރޭގައި ވަނީ ނިންމައިފަ އެވެ.\nއެގޮތުން، ގާތްގަނޑަކަށް 10 މިލިއަން މީހުން ޓެސްޓުކުރިއިރު، އެ ބައްޔަށް ޕޮޒިޓިވްވެފައިވަނީ އެންމެ 300 އެއްހާ މީހުން ކަމަށާއި، އޭގެ ތެރެއިން އެއްވެސް މީހެއްގެ ކިބައިން ބަލީގެ އަލާމާތެއް ނުފެންނަކަމަށް ވެސް ބުނެފައިވެ އެވެ.\nއަދި ޕޮޒިޓިވް މީހުނާ ބައްދަލުވި 1،174 މީހުންގެ ގައިންވެސް އެ ބަލި ފެނިފައިނުވާތީ، ކުރިން ފެތުރުނު ހަލުވި މިނުގައި މިހާރު އެ ބަލި ނުފެތުރޭކަމަށް ބެލެވޭކަމަށް ކަމާބެހޭ އިދާރާތަކުން ވަނީ ބުނެފަ އެވެ.\nއެ ބަލީގައި މުޅި ޗައިނާ އިން މަރުވި މީހުންގެ 80 ޕަސަންޓް މީހުން ހިއްސާކުރަނީ ވޫހާން ސިޓީންނެވެ. ބަލި ފެތުރުން ކޮންޓްރޯލްކުރަން، މީހުން ވަދެ ނުކުތުން މަނާކޮށް، މުޅި ސިޓީ އެތަކެއް މަހަކަށް ބަންދުކުރި އެވެ. ނަމަވެސް، އެ ބަލި ފެތުރުން ކޮންޓްރޯލް ކުރެވި، ސިޓީގެ ލޮކްޑައުން ލުއިކުރުމާއެކު، އިތުރު ކޭސްތަކެއް ފެނުމާއެކު، މުޅި އާބާދީ ޓެސްޓު ކުރަން ނިންމި އެވެ.\nއެގޮތުން، މިދިއަ ހޯމަ ދުވަހާ ހަމައަށް، ގާތްގަނޑަކަށް 9.9 މިލިއަން މީހުން ޓެސްޓު ކުރެވިފައިވާކަމަށް އޮފިޝަލަކާ ހަވާލާދީ ރިޕޯޓުތައް ބުނެފައިވެ އެވެ. އަދި ކުރީގައި ޓެސްޓު ކުރި މީހުނާއެކު، މުޅި އާބާދީގެ 11 މިލިއަން މީހުން ޓެސްޓުކުރެވިފައިވާކަމަށް އެ އޮފިޝަލު ވިދާޅުވި އެވެ.\nގާތްގަނޑަކަށް 125 މިލިއަން ޑޮލަރު ހޭދަކޮށްގެން، މުޅި އާބާދީ ޓެސްޓުކުރަން، އެ ސިޓީގެ ޓެސްޓު ކުރުމުގެ ގާބިލުކަން ދުވާލަކު އެއް މިލިއަނަށް ވަނީ އިތުރުކޮށްފަ އެވެ.


Hukuru Dhuvahuge Many kamaai, E Dhuvahu hingaafaivaa Adhi Hingaane Baeh Kankan ހުކުރު ދުވަހުގެ މާތްކަމާއި އެ ދުވަހު ހިނގާފައިވާ އަދި ހިނގާނެ ބައެއް ކަންކަން – Ilm Hukuru Dhuvahuge Many kamaai, E Dhuvahu hingaafaivaa Adhi Hingaane Baeh Kankan\nހުކުރު ދުވަހުގެ މާތްކަމާއި އެ ދުވަހު ހިނގާފައިވާ އަދި ހިނގާނެ ބައެއް ކަންކަން\nމާތް ﷲ ވަނީ ބައެއް މަސްތައް އެހެން މަސްތަކުގެ މައްޗަށް މާތް ކުރައްވާފައެވެ. އަދި ބައެއް ދުވަސްތައް އެހެން ދުވަސްތަކުގެ މައްޗަށް މާތް ކުރައްވާފައެވެ. އެގޮތުން މާތް ﷲ ވަނީ ހުކުރުދުވަސް، ހަފްތާގެ އެހެން ދުވަސްތަކުގެ މައްޗަށް މާތް ކުރައްވާފައެވެ.\nއަބޫ ހުރައިރާ(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ހަމަކަށަވަރުން ރަސޫލުﷲ صلى الله عليه وسلم ޙަދީޘްކުރެއްވިއެވެ. “ خَيْرُ يَوْمٍ طَلَعَتْ عَلَيْهِ الشَّمْسُ يَوْمُ الْجُمُعَةِ فِيهِ خُلِقَ آدَمُ وَفِيهِ أُدْخِلَ الْجَنَّةَ وَفِيهِ أُخْرِجَ مِنْهَا وَلاَ تَقُومُ السَّاعَةُ إِلاَّ فِي يَوْمِ الْجُمُعَةِ ” (ޞަޙީޙް މުސްލިމް)\nމާނައީ: “އިރު އެދުވަހެއްގެ މައްޗަށް އަރާ އެންމެ ހެޔޮ ދުވަހަކީ ހުކުރު ދުވަހެވެ. އެދުވަހު އާދަމުގެފާނު ހެއްދެވުނެވެ. އަދި އެދުވަހު އެކަލޭގެފާނު ސުވަރުގެއަށް ވެއްދެވުނެވެ. އަދި ހަމައެދުވަހު އެކަލޭގެފާނު ސުވަރުގެއިން ނެރުއްވުނެވެ. އަދި ހުކުރުދުވަހުގައި މެނުވީ ޤިޔާމަތް ޤާއިމްނުވާހުއްޓެވެ.”\nއަދިވެސް އެތައް ޙަދީޘްފުޅުތަކެއްގައި އެދުވަހުގެ މާތްކަން ބަޔާންވެގެން އައިސް ފައިވެއެވެ. އައުސް ބިން އައުސް(ރަޟިޔަﷲ ޢަންހު)ގެ އަރިހުން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. “إِنَّ مِنْ أَفْضَلِ أَيَّامِكُمْ يَوْمَ الْجُمُعَةِ ، فِيهِ خُلِقَ آدَمُ عَلَيْهِ السَّلَام ، وَفِيهِ قُبِضَ ، وَفِيهِ النَّفْخَةُ ، وَفِيهِ الصَّعْقَةُ..” (ރިވާކުރެއްވީ އަބޫދާއޫދު 1047- އަލްއަލްބާނީ ޞައްޙަކުރައްވާފައި)\nމާނައީ: “ހަމަކަށަވަރުން ދުވަސްތަކުގެ ތެރެއިން އެންމެމާތް ދުވަހަކީ ހުކުރުދުވަހެވެ. އެދުވަހު އާދަމުގެ ޢަލައިހިއްސަލާމް ހެއްދެވުނެވެ. އަދި އެކަލޭގެފާނު އަވަހާރަވީ ހަމަ އެދުވަހުއެވެ. އަދި ތާޅަފިލި ފުއްމެވޭނީވެސް އެދުވަހުއެވެ. އަދި ޤިޔާމަތްވާނީ ވެސް ހަމަ އެދުވަހުއެވެ.”


Mee dhuniyeyge enme rangalhu boss tha? 100 muvazzafun govaigen chuttee ah Raajje ah | Mihaaru\nއިވޯލްވްގެ މުވައްޒަފުން ރާއްޖޭގެ ރިސޯޓެއްގެ މޫދުގައި ފޮޓޯއެއް ނަގަނީ\nމިއީ ދުނިޔޭގެ އެންމެ ރަނގަޅު ބޮސްތަ؟ 100 މުވައްޒަފުންނާ އެކު ޗުއްޓީގައި ރާއްޖެ އަށް\n08 ޑިސެމްބަރ 2016 - 09:49 24 comments\nސިންގަޕޫރުގެ މާޝަލް އާޓްސް ކުންފުންޏެއް ކަމަށްވާ އިވޯލްވްގެ ވެރިޔާ ޗަތުރީ ސިތުޔަޓޮންގަކީ އާދައިގެ ބޮހެއް ނޫނެވެ. މުވައްޒަފުންގެ އަގު ވަޒަންކުރަން އޭނާ ކޮށްދެނީ އެހެން އެއްވެސް މީހަކު ނުކުރާ ވަރުގެ ބޮޑެތި ކަންކަމެވެ. މި ފަހަރު، ކުންފުނީގެ ހުރިހާ މުވައްޒަފުން ގޮވައިގެން ރާއްޖެ އައީ ޗުއްޓީ ހޭދަކުރާށެވެ.\nއިވޯލްވްގެ މުވައްޒަފުން ރާއްޖޭގެ ރިސޯޓެއްގައި މަޖާކުރަނީ: މި ދަތުރުގެ އަގަކީ 392،000 ޕައުންޑް (7.6 މިލިއަން ރުފިޔާ) -- ފޮޓޯ: އިވޯލްވް\nއޭޝިއާގެ އެންމެ ބޮޑު މާޝަލް އާޓްސް ބްރޭންޑް ކަމަށްވާ އިވޯލްވްގައި 100 މުވައްޒަފުން މަސައްކަތް ކުރެ އެވެ. އެ އެންމެން ގޮވައިގެން ރާއްޖޭގެ ފަސް ތަރީގެ ރިސޯޓެއްގައި ޗުއްޓީ ހޭދަކުރަން އައިސް، ޗަތުރީ ވަނީ 392،000 ޕައުންޑް (7.6 މިލިއަން ރުފިޔާ) ހޭދަކޮށްފަ އެވެ. އެކަމަކު، އެ މީހުން ތިބީ ކޮން ރިސޯޓެއްގައި ކަމެއް ނޭނގެ އެވެ.\n"މިއީ އިވޯލްވްގައި ހަރަކާތްތެރިވާ އެފަދަ ދެވަނައެއް ނެތް ފަރާތްތަކުން ކޮށްދޭ އަގު ނުކުރެވޭ ފަދަ ހިދުމަތްތަކާ އަޅާބަލާއިރު ވަރަށް ކުޑަ މިންވަރެއް،" ކުންފުނީގެ އާމްދަނީ އަހަރުން އަހަރަށް 30 ޕަސެންޓް އިތުރުވެފައިވާކަން ފާހަގަކުރައްވަމުން ޗަތުރީ ވިދާޅުވި އެވެ.\nއިވޯލްވްގެ މުވައްޒަފުން ރާއްޖޭގެ ރިސޯޓެއްގައި މަޖާ ކުރަނީ: މުވައްޒަފުން ހިތްހަމަޖައްސައިދޭން ޖެހޭ .-- ފޮޓޯ: އިވޯލްވް\nމިއީ މިފަދަ ބޮޑު ހަރަދެއް ޗަތުރީ އޭނާގެ މުވައްޒަފުންނަށް ކުރެއްވި ފުރަތަމަ ފަހަރެއް ނޫނެވެ. ކޮންމެ އަހަރަކު ވެސް، ކޮންމެވެސް ގައުމެއްގެ ފަސް ތަރީގެ ހޮޓަލަކަށް ހުރިހާ މުވައްޒަފުން ގޮވައިގެން އޭނާ ދަތުރު ކުރައްވަ އެވެ. ދާ ތަން އޮންނަނީ މުވައްޒަފުންނަށް ސިއްރުކޮށްފަ އެވެ. މީގެ ކުރިން މުވައްޒަފުން ގެންދިޔަ މަންޒިލުތަކުގެ ތެރޭގައި ޓޫރިސްޓުންގެ މެދުގައި މަގުބޫލް އިންޑޮނީޝިއާގެ ސަރަހައްދުތައް ކަމަށްވާ ބާލީ، ކްރާބީ، ކާއޯ ލަކް އަދި ބިންޓަން ހިމެނެ އެވެ.\nޗަތުރީ ސިފަކުރައްވާ ގޮތުގައި އިވޯލްވްގައި މަސައްކަތް ކުރަނީ މުޅި ދުނިޔޭން ވެސް ލިބޭނެ އެންމެ ރަނގަޅު މީހުންނެވެ. އެ އެންމެން ވެސް ދުނިޔޭގެ އެކި ކަންކޮޅުތަކަށް ދަތުރުކުރަން ބޭނުން ވިޔަސް، ފައިސާގެ ދަތިކަމުންނާއި ދިރިއުޅުމުގެ އެހެން ކަންކަން ހުންނަ ގޮތުން އެކަން ނުކުރެވޭ ކަމަށް އޭނާ ވިދާޅުވި އެވެ.\n"އެ މީހުންނަށް ހައްގު ބަދަލު ދޭން ޖެހޭނެ. އަހަރުމެން މަސައްކަތް ކުރަނީ ބުރަކޮށް. ހަމަ އެހާ ގަދަ އަށް މަޖާ ވެސް ކުރަން ވާނެ،" ޗަތުރީ ވިދާޅުވި އެވެ.\nއިވޯލްވްގެ މުވައްޒަފުން ރާއްޖޭގެ ރިސޯޓެއްގައި މަޖާކުރަނީ: މި ދަތުރަށް އިވޯލްވްގެ ވެރިޔާ 392،000 ޕައުންޑް (7.6 މިލިއަން ރުފިޔާ) ހޭދަކޮށްފައިވޭ.-- ފޮޓޯ: އިވޯލްވް\nއަންނަ އަހަރު ވެސް އިވޯލްވްގެ ހުރިހާ މުވައްޒަފުން ގޮވައިގެން ޗަތުރީ ފަސް ތަރީގެ ކޮންމެވެސް ހޮޓަލަކަށް ވަޑައިގަންނަވާނެ އެވެ. އެކަމަކު، އެހެން ފަހަރެކޭ ވެސް އެއްގޮތަށް، ދާ ތަން އޮންނާނީ އެންމެ ފަހު ވަގުތާ ޖެހެންދެން ސިއްރެއްގެ ގޮތުގަ އެވެ. މުވައްޒަފުންނަށް "ސަޕްރައިޒެއް" ދިނުމުގެ ގޮތުންނެވެ.\nބައެއް ކުންފުނިތަކުގެ ވެރިން މުވައްޒަފުންނަށް ބޮޑެތި ހަދިޔާ ދޭ ވާހަކަ ދޭތެރެ ދޭތެރެއިން އަޑު އިވެ އެވެ. އެ ގޮތުން، އިންޑިއާގެ ކުންފުންޏެއްގެ ވެރިއަކު އޭނާގެ މުވައްޒަފުންނަށް ކާރު ގަނެދިން ކަމަށް މި ފަހުން އިންޑިއާގެ ނޫސްތަކުގައި ރިޕޯޓުކޮށްފައިވެ އެވެ.\nއިތުރު ލިޔުންތައް ދިވެހިރާއްޖެ ޗުއްޓީ ދުވަސްވަރު މުވައްޒަފުން ޓޫރިޒަމް ރިސޯޓްތައް ރާއްޖެ-ސިންގަޕޫރު މާޝަލް އާޓްސް


Fiyaz ah hukum kurun fas koffi | Mihaaru\nފިޔާޒު: އޭނާ އަށް ދައުވާކުރަނީ ފުލުހެއްގެ ގަޔަށް އަތްލި ކަމަށް ބުނެ.---މިހާރު ފައިލް ފޮޓޯ\nފިޔާޒަށް ހުކުމް ކުރުން ފަސްކޮށްފި\n10 އޯގަސްޓް 2017 - 12:26 1 comment\nރާއްޖެ ޓީވީގެ ސީއޯއޯ ހުސައިން ފިޔާޒަށް ކުރާ ދައުވާގެ ހުކުމް އިއްވުން ކްރިމިނަލް ކޯޓުން ފަސްކޮށްފި އެވެ.\nފިޔާޒަށް ދައުވާކުރަނީ ނޮވެމްބަރު، 2015 ގައި މުލިއާގެ ކައިރިން ބޮމެއް ފެނިގެން މާލޭގެ ބައެއް ސަރަހައްދުތައް ބަންދުކޮށް، ސަލާމަތީ ބާރުތަކުން ހަރަކާތްތެރިވަމުން ދަނިކޮށް ފުލުހެއްގެ ގަޔަށް އޭނާ އަތްލި ކަމަށް ބުނެ އެވެ. އެ މައްސަލައިގެ ހުކުމް މިއަދު މެންދުރު އިއްވަން ހަމަޖެއްސުމަށް ފަހު އަޑުއެހުން ކެންސަލްކުރި ސަބަބެއް އަދި ސާފެއް ނުވެ އެވެ. އަދި އެ މައްސަލައިގެ ހުކުމް އިއްވުން ދެން ތާވަލް ކުރާނެ ދުވަހެއް އަދިއެއް ނޭނގެ އެވެ.\nއެ ދައުވާ ސާބިތުވެއްޖެ ނަމަ އަދަބު ކަނޑައެޅުމުގެ އަސާސީ މިންގަނޑު ފިޔާޒަށް އަންނާނީ އެއް މަހާއި ހަ ދުވަހުގެ ޖަލު ހުކުމެކެވެ. އެކަމަކު ބައެއް ހާލަތްތަކުގައި އަދަބުގެ ދަރަޖަ މަތިވެ ނުވަތަ އެއަށް ވުރެ ދަށްވުމުގެ ފުރުސަތު އޮވެ އެވެ.\nފުލުހުންނަށް ހުރަސް އެޅިކަމުގެ ދައުވާތަކެއް ސާބިތުވެ މީގެ ކުރިން ވަނީ ރާއްޖެ ޓީވީގެ ދެ ނޫސްވެރިއަކާއި ކެމެރާމަނެއްގެ މައްޗަށް ހުކުމް އައިސްފަ އެވެ. އެ މައްސަލަތަކުގައި ޖަލަށްލުމުގެ ބަދަލުގައި އެ މީހުންނަށް ކޯޓުން ކަނޑައެޅީ ޖޫރިމަނާ އެކެވެ.\nއިތުރު ލިޔުންތައް ކުށްކުރުން ނޫސްވެރިކަން ކްރިމިނަލް ކޯޓް ރާއްޖެ ޓީވީ މީޑިއާ\n"ތިން ނޫސްވެރިންނަށް ކުރަނީ އަސްލެއް ނެތް ދައުވާއެއް"


އަތޮޅުތަކުގައި ފުރަތަމަ ފަހަރަށް ބައިނަލްއަޤްވާމީ ފެންވަރުގެ ސްޕޯޓްސް ކޮމްޕްލެކްސްތައް އަތޮޅުތަކުގައި ފުރަތަމަ ފަހަރަށް ބައިނަލްއަޤްވާމީ ފެންވަރުގެ ސްޕޯޓްސް ކޮމްޕްލެކްސްތައް\nއަތޮޅުތަކުގައި ތަރައްޤީކުރާ ފުރަތަމަ ބައިނަލްއަޤްވާމީ ސްޕޯޓްސް ކޮމްޕްލެކްސް. ފޮޓޯ:ޔޫތު މިނިސްޓްރީ\nއަތޮޅުތަކުގައި ފުރަތަމަ ފަހަރަށް ބައިނަލްއަޤްވާމީ ފެންވަރުގެ ސްޕޯޓްސް ކޮމްޕްލެކްސްތައް ތަރައްޤީކުރުމަށް ނިންމާ، ޢަމަލީ މަސައްކަތް ކުރުމަށް ބީލަމަށް ހުޅުވާލުމަށް ޓެންޑަރ ބޯޑަށް ފޮނުވައިފިއެވެ. ރާއްޖޭގެ އެކި ސަރަޙައްދުތަކަށް ބަހާލައިގެން6މަލްޓި ޕަރޕަސް އިންޑޯ ސްޕޯޓްސް ކޮމްޕްލެކްސްް ތަރައްޤީކުރުމަށް މިނިސްޓްރީ އޮފް ޔޫތު ސްޕޯޓްސް އެންޑް ކޮމިއުނިޓި އެމްޕަވަމަންޓުންވަނީ ނިންމާފައެވެ.\nރާއްޖެއަށް ބަލާއިރު، ކުޅިވަރުގެ ބޮޑެތި ހަރަކާތްތައް އަބަދުވެސް ބާއްވަމުން އަންނަނީ މާލެ ސަރަޙައްދުގައެވެ. ކުޅިވަރުގެ ހަރަކާތްތަކާ އެކިއެކި ޤައުމީ ގިނަ މުބާރާތްތައްވެސް ބާއްވަމުން އަންނަނީ މާލޭގައެވެ.\nނަމަވެސް ސަރުކާރުގެ މިހާރުގެ ޢަމާޒަކީ މާލެއެކޭ އެއްގޮތަށް، އަތޮޅުތަކުގައި ތިބި ކުޅިވަރު ކުޅުންތެރިންނަށް ބޭނުންވާ ވަސީލަތްތައް އެ ސަރަޙައްދުތަކުން ފޯރުކޮށްދިނުމަށެވެ. މިއީ ހެލިފެލިވުމާއި ކުޅިވަރުގެ ރޫހު އާލާކޮށް، ކުޅިވަރަށް ލޯބިކުރާ ޖީލެއް ބިނާކުރުމަށް ކުރަމުންދާ މަސައްކަތްތަކެވެ.\nމި މަސައްކަތުގެދަށުން ކުޅިވަރުގެ ދާއިރާއިން އަތޮޅުތަކުގައި ކުރިއަށްގެންދިއުމަށް ނިންމާފައިވާ އެންމެ ބޮޑު އެއް މަސައްކަތަކީ ބައިނަލްއަޤްވާމީ މުބާރާތްތައް ކުޅެވޭ ފެންވަރުގެ މަލްޓި ޕަރޕަސް އިންޑޯ ސްޕޯޓްސްް ކޮމްޕްލެކްސްތައް ޤާއިމުކުރުމެވެ.\nމާލޭ ސޯޝަލް ސެންޓަރު ފިޔަވައި ރާއްޖޭގައި ގާއިމްކުރާ ފުރަތަމަ މަލްޓި ޕާޕަސް އިންޑޯ ކޮމްޕްލެކްސްތަކުގެ ތެރެއިން ސ. މީދޫ ކޮމްޕްލެކްސް ގާއިމްކުރަން ޓެންޑަރ ބޯޑަށް ވަނީ ފޮނުވިފައި. މި ކޮމްޕްލެކްސްގައި ހޭންޑްބޯލް، ނެޓްބޯލް، ވޮލީބޯލް އަދި ބާސްކެޓްބޯޅަ ބައިނަލްއަގްވާމީ މުބާރާތް ކުޅެވޭނެ. pic.twitter.com/SeuCELR0AN\n— Ministry of Youth,Sports and Community Empowerment (@MoYSCEmv) January 18, 2022\nމިިނިސްޓްރީ އޮފް ޔޫތު ސްޕޯޓްސް އެންޑް ކޮމިއުނިޓީ އެމްޕަވަމަންޓުން މިސްޕޯޓުސް ކޮމްޕްލެކްސް ތަރައްޤީ ކުރުމަށް ނިންމާފައިވާ ރަށްތަކަކީ ރ.އަލިފުށި، ރ.ދުވާފަރު، އއ.އުކުޅަސް، ފުވައްމުލައް ސިޓީ އަދި އައްޑޫ ސިޓީ ފޭދުއާއި މީދޫގައެވެ.\nމާލޭގެ ސޯޝަލް ސެންޓަރު ފިޔަވާ ރާއްޖޭގައި ޤާއިމުކުރާ ފުރަތަމަ މަލްޓި ޕާޕަސް އިންޑޯ ކޮމްޕްލެކްސްގެ މަސައްކަތް ކުރިއަށްގެންދިއުމަށް ނިންމާފައިވަނީ ސ.މީދޫގައެވެ. މި މަސައްކަތަށް ބޭނުންވާ އިދާރީ މަސައްކަތްތައް ފުރިހަމަކުރުމަށް މިހާރުވަނީ ޓެންޑަރ ބޯޑަށް ފޮނުވާފައި ކަމަށް ސްޕޯޓްސް މިނިސްޓްރީން ވިދާޅުވެއެވެ.\nއަދި މިހާރުވަނީ ރ.އަލިފުށި، ރ.ދުވާފަރު އަދި އއ.އުކުޅަހުގެ ސްޕޯޓްސް ކޮމްޕްލެކްސްގެ މަސައްކަތްތައްވެސް ޓެންޑަރ ބޯޑަށް ހުށައަޅާފައެވެ.\nމި ކޮމްޕްލެކްސްތަކަކީ ހޭންޑްބޯލް، ނެޓްބޯލް، ވޮލީބޯލް އަދި ބާސްކެޓްބޯޅައިގެ ބައިނަލްއަގްވާމީ ފެންވަރުގެ މުބާރާތްތައް ބޭއްވޭ ފެންވަރަށް ތަރައްޤީކުރާ އިމާރާތްތަކެކެވެ.\nއަދި މި ތަންތަން ފަރުމާކޮށްފައިވަނީ މިފަދަ ފެސިލިޓީއަކުން ކުޅުންތެރިންނަށް ބޭނުންވާނެ ވަސީލަތްތަކާއި، އަދި ކުޅި ބަލަން ވަންނަ މީހުންނަށް ފަސޭހައި ތިބެވޭނެ އިންތިޒާމްތަކާއެކުއެވެ.\nއަތޮޅުތަކުގެ ކުޅިވަރު ވަސީލަތްތައް ފުރިހަމަކޮށް، ކުޅިވަރުގެ ރޫހު ރަށްތަކުގައި އާލާކުރުމަށް މިނިސްޓްރީއިންދަނީ ގިނަ މަސައްކަތްތަކެއް ކުރައްވަމުންނެވެ. އެގޮތުން އަތޮޅުތަކުގައި ފުޓުބޯޅަ ދަނޑުތައް ތަރައްޤީކުރުމުގެ މަސައްކަތުގެ ދަށުން 25ރަށެއްގައި ޓަރފް ދަނޑު މިހާތަނަށްވަނީ ތަރައްޤީކޮށްފައެވެ.


Lunboa fenun libey faidhaa bodu!\nބޯންވީ ލުނބޯ ފެން، ފައިދާ ބޮޑު!\nލުނބޯފަންޔަކީ ހޫނު ގަދަ ދުވަހެއް ނަމަ ކަރުހިއްކުން ފިލުވާލުމަށާއި ވަރުބަލިކަން ފިލުވައިލުމަށް ގިނަބަޔަކު ޒަމާނުންސުރެން ބޮއެއުޅުން ލުއި އަދި އަނގަޔަށް މީރު ބުއިމެއް ނަމަވެސް އޭގެ ބަދަލުގައި ބުއިން ރަނގަޅީ ލުނބޯފެނެވެ. އޭގެ ފައިދާވެސް މާގިނަ އެވެ.\nޑީހައިޑްރޭޓްވެ ވަރުބަލިވުމުން ސަލާމަތްވުމަށް ވެސް ލުނބޯފަނި ވަރެއް ނެތެވެ. ޑީހައިޑްރޭޓް ވަނީ ހަށިގަނޑަށް ލިބެންވާ ވަރަށް ފެން ނުލިބޭތީ އެވެ. ކޮންމެ ދުވަހަކު ހަށިގަނޑަށް ލިބެންވާ މިންވަރަށް ފެންބޮވެނީ މަދު މީހަކަށެވެ. ބައެއް މީހުން ފެން ބޯހިތް ނުވަނީ އެވެ. އަނެއް ބަޔަކަށް ފެން ނުބައީ އެވެ. މި ފަދަ ތަފާތު ސަބަބުތަކާއި ހުރެ ފެން ބޯންވީވަރަށް ނުބޮވޭ މީހުންވެސް ބޯންގެންގުޅޭ ފެންފުޅީގެތެރެއަށް ލުނބޯ ފޮތިކޮށްފައި އަޅާލައިގެން ނުވަތަ ލުނބޯގެ ހިތް ފެލައިގެން ލުނބޯފެން ބުއިމުން ޑީހައިޑްރޭޓް ވުމުން ސަލާމަތްވުމަށް އެހީއަކަށްވެ އެވެ.\nލުނބޯ ފަަދަ ހުތް އެއްޗެސަކީ ހަށިގަނޑަށް ފައިދާހުރި ވިޓަމިން ސީ އިން މުއްސަނދި މޭވާތަކެކެވެ. އަދި ވިޓަމިން ސީ އަކީ ހަށިގަނޑުގައި ފެޓް އެންދުމުގެ ނިޒާމު ވަރުގަދަކޮށް ބެހެއްޓުމަށް ވެސް ބޭނުންވާ މާއްދާ އެކެވެ. ލުނބޯ ފަޅިއެއް އެކި ފަހަރު މަތިން ފެނަށް އަޅައިގެން ބޭނުންކޮށްފި ނަމަ އެ ދުވަހަކަށް ބޭނުންވާ ވަރަކަށް ހަށިގަނޑަށް ވިޓަމިން ސީ ލިބޭނެ އެވެ. އަދި މިއީ، ސްޓްރޯކް އާއި ކާޑިއޯވަސްކިއުލާ ބަލިތަކުން ސަލާމަތް ވުމަށްވެސް އެހީވެދޭ އެއްޗެކެވެ.\nއާންމުކޮށް ދިވެހިން ކެއުމާއި އެކު ބޭނުން މިކުރާ ހަކުރު ގިނަ ފިޒީ ޑުރިންކްސްގެ ބަދަލުގައި ކެއުމާއި އެކުވެސް ލުނބޯފެން ބޭނުންކުރުމަކީ ބަރުދަން ލުއި ކުރުމަށް އެހީވެދޭ ފަސޭހަ ގޮތެކެވެ. މި ބުއިމުގެ ސަބަބުން ބަނޑުވެސް ފުރިފައި ފައިދާ ވެސް އެހާ ގިނަ އެވެ.\nލުނބޯގައި އެކުލެވޭ ވިޓަމިންސީގެ ސަބަބުން ހަމުގެ ކުރަކި ކަމާއި މޫނުގެ ރޫ ފިލުވާލައި ޒުވާންކަން މަތީ ބެހެއްޓުމަށް އެހީވެ ދޭނެ އެވެ. އަދި ސީދާ އަވި ހަމުގައި ޖެހުމުން އެ ލިބޭ ގެއްލުމުން ސަލާމަތް ވުމަށްވެސް ވިޓަމިން ސީ އެހީވެދޭނެ އެވެ. އެހެންކަމުން ކޮންމެ ދުވަހެއްގެ ކެއުމުގައި ވެސް ލުނބޯ ހިމަނާށެވެ.\nހަށިގަނޑަށް ބޭނުންވާ ވަރަށް ފެން ނުލިބުމުން ކާ އެއްޗެހި ހަޖަމަވުމުގައި މައްސަލަތަކެއް ކުރިމަތިވެ އެވެ. ހަޖަމް ކުރުމުގެ ނިޒާމް ވަރުގަދަ ކުރުމަށް ލުނބޯ އެއީ ޑައިޖެސްޓިވް އެންޒައިމްސް އުފައްދަން ވެސް އެހީވެދޭ މާއްދާތައް އޭގައި ހިމެނޭތީ އެވެ.\nލުނބޯގައި ހިމެނޭ ސިޓްރިކް އެސިޑަކީ ކިޑްނީ ހިލަ އުފެދުމުން ސަލާމަތް ކުރަން އެހީވެދޭ މާއްދާ އެކެވެ. އަދި މި ސިޓްރޭޓް އިން ކިޑްނީގައި އުފެދިފައި ހުންނަ ކުދި ހިލަތައް ނެއްޓުމަށް ވެސް ފަސޭހަ ކޮށްދޭނެ އެވެ. މަދުން ނަމަވެސް ލުނބޯ ފެން ބޯ ނަމަ ކިޑްނީ ހިލަ އުފެދުމުން ސަލާމަތްވާން އެހީތެރިވެ އެވެ.


Mas vikkaa raanan ullhunu kujja PhD haasilukoh Professor akah\nނިޔާޒު ކްލާހެއްގައި ކިޔަވައިދެނީ\nނިޔާޒު އޮޓޯ ޑްރައިވަރެއްގެ މަސައްކަތުގައި\nނިޔާޒް ޕަންކާޖޭއަކީ އިންޑިއާގެ ކަރްނާޓަކާގެ މެންގަލޫރޫގެ ވަޒަންވެރިއެކެވެ. އޭނާއަށް ގްރޭޑް 1 އަށް ވަދެވުނުއިރު މައިންބަފައިންގެ ކިބައިގައި ފޮތް، ފަންސުރާއި ދަބަސް ގަނެވޭ ވަރުގެ ތަނަވަސްކަމެއް ވެސް ނެތެވެ. އެހާވެސް އެ އާއިލާ ފަގީރެވެ. ނަމަވެސް އޭރު އެންމެ ހަ އަހަރުގެ ނިޔާޒަށް އެކަމުން ހިތްދަތިކަމެއް ނުލިބުނެވެ. އަދި ކިޔެވުމަށް އޭނާގެ ހިތުގައި އޮތް ލޯތްބަކަށް ވެސް ގޯސް އަސަރެއް ނުކުރި އެވެ.\nއޭގެ ބަދަލުގައި އެހާ ކުޑައިރުވެސް އޭނާގެ އަޒުމަކަށްވީ އަމިއްލަ މަސައްކަތުން ފައިސާ ހޯދައިގެން ނަމަވެސް ކިޔަވާށެވެ. އެ އަޒުމުގައި އޭނާ އަވަށްޓެރިންގެ ގޭގެޔަށް ހިނގައި އެ ގޭގޭގައި ކުރަން ހަވާލު ކުރި ކޮންމެ މަސައްކަތެއް ކޮށްގެން ފައިސާ ހޯދަން ފެށި އެވެ. އަދި ސްކޫލަށް ބޭނުންވާ ޚަރަދުތައް އަމިއްލައަށް ކުރަން ފެށި އެވެ.\nއޭރުން ފެށިގެން މިހާތަނަށް ވެސް ނިޔާޒު ކިޔެވީ ގޭގޭގައި މަސައްކަތް ކޮށްދީގެނެވެ. އުމުރުން މިހާރު 29 އަހަރު ފުރިފައިވާ ނިޔާޒު ކިޔެވުމަށް ކުރި ދަތުރު މިދިޔަ ހޮނިހިރު ދުވަހު ނިންމާލީ މެންގަލޯ ޔުނިވަސިޓީން ކޮމާސްގެ ރޮނގުން ޕީއެޗްޑީ ހާސިލު ކުރުމަށް ފަހުގަ އެވެ.\nނިޔާޒުގެ ބައްޕައަކީ ބަލި މީހެކެވެ. އެހާ ބަލި ހާލުގައި ވެސް އޭނާ މަސައްކަތު މީހެއްގެ ގޮތުގައި ތަންތަނުގައި މަސައްކަތް ކުރަމުން ދިޔަ އެވެ. ދެމަފިރިންނަށް ލިބިފައިވާ އަށް ދަރިން ބެލުމަށް މަންމަ ޒުބައިދާ ފައިސާ ހޯދަނީ ބިޑި އަނބުރައިގެންނެވެ.\n"ހަތަރު އަންހެންކުދިންނާއި ހަތަރު ފިރިހެން ކުދިން ތިބި އާއިލާގެ އެންމެ ހަގީ އަހަރެން. އަހަރެން އަބަދުވެސް ޓީޗަރަކަށް ވާން ބޭނުންވި. އަދި ބަނޑުހައިހޫނު ކަމަކީ އަހަރެންގެ ހުވަފެންތައް ހަގީގަތަކަށް ހެދުމަށް ދިމާވާނެ އެންމެ ބޮޑު ހުރަސްކަން އަބަދުވެސް އަހަރެންނަށް ވިސްނޭ. އެހެންވެ އެންމެ ކުޑައިރުއްސުރެ މަސައްކަތް ކޮށްގެން ފައިސާ ހޯދައިގެން ކިޔަވަން އަހަރެން ހުރީ ތައްޔާރަށް،" ޓައިމްސް އޮފް އިންޑިއާ އަށް ދިން އިންޓަވިއު އެއްގައި ނިޔާޒް ބުންޏެވެ.\nމަސް ވިއްކުމުން ފެށިގެން ރޭނުމުގެ މަސައްކަތާއި އޮޓޯ ޑްރައިވަރެއްގެ މަސައްކަތް ވެސް ފާއިތުވީ 24 ވަރަކަށް އަހަރުގެ ތެރޭގައި ނިޔާޒު ކޮށްފައި ވެއެވެ.\n"ގްރޭޑް 1 ގައި އުޅުނުއިރު އަހަރެން ދަނީ އަވަށްޓެރިންގެ ގޭގެޔަށް ނޯކިރީ ކޮށްދޭން. އިމާރާތްކުރާ ތަންތަނުގައި ވެސް އެކި ކަހަލަ މަސައްކަތްތައް ކުރިން. އަދި ހައި ސްކޫލްގައި ކިޔެވިއިރު ނޫސް ބަހާ މީހަކަށް ވެސް އުޅުނިން. އަދި ހަނޑޫ ދަނޑުތަކުގައި ވެސް މަސައްކަތް ކުރިން،" ނިޔާޒު ބުންޏެވެ.\nކޮމާސް އިން މާސްޓާޒް ޑިގްރީ ނިޔާޒު ހާސިލުކުރީ ސެންޓް އެގްނެސް ކޮލެޖުންނެވެ. އަދި 2016 ގައި ޕީއެޗްޑީއަށް ކިޔަވަން ފެށީ އެވެ.\nނިޔާޒު ބުނި ގޮތުގައި އޭނާ ޕީއެޗްޑީއަށް ކިޔެވީ ލިބުނު ސްކޮލަޝިޕެއްގަ އެވެ. ނަމަވެސް ދުވަހަކުވެސް ވަގުތަށް އޭނާއަށް ފައިސާއެއް އެ ސްކޮލަޝިޕް ސްޕޮންސާ ކުރި ފަރާތުން ޖަމާކޮށެއް ނުދެ އެވެ. އެހެންވެ ޕީއެޗްޑީގެ ފަހު ދެ އަހަރު ވެސް އޭނާ ވަނީ މަސް ވިއްކުމުގެ މަސައްކަތް ކޮށްގެން ފައިސާ ހޯދާފަ އެވެ. އަދި ރާނާ މީހެއްގެ ގޮތުގައި ވެސް ތަންތަނުގައި މަސައްކަތް ކުރި އެވެ.\nއެ ފަހަރަކު ޖެހުނު މަސައްކަތެއް ކޮށްގެން އާމްދަނީ ހޯދަން ޖެހިފައި ވިޔަސް ނިޔާޒު ދުވަހަކުވެސް އޭނާގެ ކޮލެޖަށް ދިއުމުގައި ފަރުވާކުޑައެއް ނުކުރެ އެވެ. ޕީއެޗްޑީއަށް ކިޔެވި ފަސް އަހަރުވެސް އޭނާ ބަރާބަރަށް ގަވާއިދުން ކިޔަވަން ދިޔަ އެވެ. ކޮލެޖަށް ދިޔައިރު އޭނާ ހެނދުނު 7.00 އިން 9.00 އަށް އޮޓޯ ޑްރައިވަރަކަށް މަސައްކަތް ކުރެ އެވެ. ދެން ކޮލެޖަށް ގޮސް ކިޔަވާފައި ހަވީރު 4.00 އިން 8.00 އަށް އަނެއްކާވެސް އޮޓޯ ޑްރައިވަރެއްގެ ގޮތުގައި މަސައްކަތް ކުރަނީ އެވެ.\nމިހާރު ނިޔާޒު އަކީ ސްރީނިވާސް ޔުނިވަސިޓީގެ އެސިސްޓެންޓް ޕްރޮފެސާ އޮފް ކޮމާސްގެ ގޮތުގައި މަސައްކަތްކުރާ ޓީޗަރެކެވެ. އޭނާ މިހާތަނަށް 25 ރިސާޗް ޕޭޕާ ޕްރެޒެންޓްކޮށްފައި ވެއެވެ.


Guest house thah alun hulhuvaa rahrashugai mask elhun majubooru kuranee | Mihaaru\nގެސްޓު ހައުސްތައް އަލުން ހުޅުވާ ރަށްރަށުގައި މާސްކު އެޅުން މަޖުބޫރު ކުރަނީ\n13 އޮކްޓޯބަރ 2020 - 12:03\nކޮވިޑް-19 އިން ރައްކާތެރިވުމަށްޓަކައި އެޅި ފިޔަވަޅުތަކާ އެކު، ރިސޯޓުތަކާއި ގެސްޓު ހައުސްތައް ވެސް ބަންދުކުރި އެވެ. ނަމަވެސް ހާލަތަށް ރިއާޔަތްކޮށް، ރިސޯޓުތަކުގެ އޮޕަރޭޝަންތައް އަލުން ފަށާފައިވީ ނަމަވެސް ގެސްޓު ހައުސްތައް އަދި ވަނީ ބަންދުކޮށްފަ އެވެ. މާލެ ސަރަހައްދުގެ ގެސްޓު ހައުސްތައް ފިޔަވައި އެހެން ރަށްރަށުގެ ގެސްޓު ހައުސްތައް އަންނަ ބުރާސްފަތީގައި ހުޅުވިޔަސް ކޮވިޑުން ރައްކާތެރިވުމުގެ ވަރުގަދަ ފިޔަވަޅުތައް އަޅަން އެޗުޕީއޭ އިން ވަނީ ލާޒިމުކޮށްފަ އެވެ.\nރޭގެ ނޫސްވެރިންގެ ބައްދަލުވުމުގައި އެޗުއީއޯސީގެ ތަރުޖަމާން ޑރ. ނަޒްލާ ރަފީގު ވިދާޅުވީ، ގެސްޓު ހައުސްތައް ހުޅުވާފައި ހުންނަ ރަށްރަށުގައި އަމަލު ކުރާނީ މާލެއެކޭ އެއްގޮތަށް ކަމަށެވެ. އެގޮތުން ގެސްޓު ހައުސް ހިންގާ ރަށްރަށުގައި ޓޫރިސްޓުންނާއި އާންމުން ވެސް މާސްކު އެޅުން މަޖުބޫރުވާ ގޮތަށް އެންގުމެއް ނެރޭނެ ކަމަށް ޑރ. ނަޒްލާ ވިދާޅުވި އެވެ.\nއޭނާ ވިދާޅުވީ، ގެސްޓު ހައުސްތައް ހުޅުވާފައި ހުންނަ ރަށްރަށުން އެހެން ރަށްރަށަށް ދިއުމުގައި ވެސް ހާއްސަ އުސޫލެއް އޮންނާނެ ކަމަށެވެ. ކޮންމެހެން ދާން ޖެހޭ ޒަރޫރީ ބޭނުންތަކަށް ނޫނީ ކަރަންޓީނަކާ ނުލައި ދަތުރު ނުކުރެވޭނެ ކަން ފާހަގަކުރައްވައި ވިދާޅުވީ ޑޮކްޓަރަށް ދެއްކުމާއި ބޭންކަށް ދިއުމާއި އެފަދަ ހިދުމަތްތައް ހޯދުން އޭގެ ތެރޭގައި ހިމެނޭ ކަމަށެވެ.\nލޯކަލް ޓޫރިޒަމަށް ރަށްރަށް އަލުން ހުޅުވައިލަން ތައްޔާރުވެފައިވާއިރު، އަތޮޅުތެރޭގައި އަމަލުކުރާނެ އުސޫލު މިހާރު ވަނީ އާންމުކޮށްފަ އެވެ. ހުޅުވަން ހުއްދަ ދެނީ އެޗްޕީއޭއިން ކަނޑައަޅާ ވަކި އުސޫލަކަށް ފެތޭ ގޮތަށް ހުންނަ ގެސްޓު ހައުސްތައް އެކަންޏެވެ.\nމި އުސޫލުގައިވާ ގޮތުން، ކޮންމެ ގެސްޓު ހައުސްއެއްގައި ވެސް ވަކިން އައިސޮލޭޝަން ކޮޓަރިއެއް ހުންނަން ޖެހޭނެ އެވެ. މި ކޮޓަރިތައް ބަހައްޓަން ޖެހެނީ އެ ރަށެއްގައި ހުރި ޓޫރިސްޓު ބެޑްގެ އަދަދަށް ބަލައިފަ އެވެ. އަދި ކޮވިޑަށް މައިލްޑް ޕޮޒިޓިވް މީހުން ބޭތިއްބުމަށާއި ކޮންޓެކްޓުން ބޭތިއްބުމަށް ވަކި އައިސޮލޭޝަން ހުންނަން ޖެހޭ ކަމަށް ވެސް އުސޫލުގައި ވެ އެވެ.\nގެސްޓު ހައުސްތައް ހުޅުވާ ކޮންމެ ރަށެއްގައި ވެސް ކޮވިޑަށް ޕޮޒިޓިވް ކޭސްތައް ޓްރާންސްފާ ކުރާނެ ހާއްސަ އުޅަނދަކާއި ސިމްޓޮމެޓިކް މީހުންނަށް ފަރުވާ ދިނުމަށް ފްލޫ ކްލިނިކެއް ވެސް ހުންނަން ޖެހެ އެވެ. ކްލިނިކަށް ދައްކާ ކޮންމެ އެކިއުޓް ރެސްޕިރޭޓަރީ އިންފެކްޝަން ކޭސް އެއް އެޗްޕީއޭ އަށް ގަވާއިދުން ރިޕޯޓުކުރަން ޖެހޭނެ ކަމަށާއި އެފަދަ އެއްވެސް އަލާމާތެއް ހުރި މީހެއް ނަމަ ކޮވިޑް-19އަށް ޓެސްޓުކުރަން ޖެހޭނެ ކަމަށް ވެސް ވެއެވެ. ރާއްޖެ އަންނަ ޓޫރިސްޓުން ބައްޔަށް ޓެސްޓު ކުރުމާއި ފަރުވާ ހޯދުމުގެ ހަރަދު ބަލަހައްޓަން ޖެހެނީ އެ މީހަކު އަމިއްލަ އަށެވެ.\nމިދިޔަ ޖުލައި މަހު ރާއްޖޭގެ ބޯޑަރު އަލުން ހުޅުވާލައި އެކި ގައުމުތަކުން ޓޫރިސްޓުން އަންނަން ފަށާފައިވީ ނަމަވެސް ޓޫރިސްޓުންނަށް އަދި އާދެވެނީ ރިސޯޓުތަކާއި ސަފާރީތަކަށް އެކަންޏެވެ. މީހުން ދިރިއުޅޭ ރަށްރަށަށް އެރުމަކީ މަނާ ކަމެކެވެ. މި އަހަރު ނިމެންވާއިރަށް 80 ޕަސެންޓު ޓޫރިސްޓު އެސްޓެބްލިޝްމަންޓު ހުޅުވޭނެ ކަމަށް ޓޫރިޒަމް މިނިސްޓްރީން ލަފާކޮށްފައި ވެ އެވެ.\nޓޫރިޒަމް ލޯކަލް ޓޫރިޒަމް ގެސްޓް ހައުސް ހެލްތު ޕްރޮޓެކްޝަން އެޖެންސީ އެޗުއީއޯސީ ސިއްހަތު ބަލިތައް ޑރ. ނަޒްލާ ރަފީގް (އެޗްޕީއޭ) ފޭސް މާސްކް\nގެސްޓް ހައުސް ނުހިންގިއަސް އާއްމު ތަންތަނުގައި މާސްކް އެޅުމަކީ ވަރަށް ފައިދާ ހުރިކަމެއް ، މިއީ ތަކްލީފަކަށް ބަލާގެން ނުވާނެ\nމާނައަކީ ބޮޑެތި ހޮޓޯ ހުންނަ ރަށްރަށަރޭ ހުއްދަ ދެވޭނީ. ކުދި ވިޔަފާރިވެރިން ހަމަ އިނދަޖެހެމުން އެދަނީ. ކޮވިޑަކީ މިހާރު އެހާ ނުރައްކާތެރި އެއްޗެއް ކަމަކަށް ގަބޫލެއް ނުކުރެވޭ. ފަސޭހައިން ފެތުރޭ، އެހެންވީމަ އެކަމަށް ރައްކާތެރިވުން އެއީ ކުރަންޖެހޭ ކަމެއް. އެކަމަކު3ކޮޓަރީގެ ގެސްޓްހައުސް ހިންގާ މީހާ ކްލިނިކަކާ ލޯންޗެއް އެކަމަށް ބާއްވާނީ ކިހިނެތް؟\nފ.ނިލަންދޫގަ ހިންގާ3ގެސްޓްހައުސްއިން ލިބޭ ހުރިހާ ލާރިއަކީ ރަށުން ބޭރުވާ ލާރި. އެކަމަކު ރަށު ރައްޔިތުން ތިބެންވީ މާސްކް އަޅައިގެން؟؟ އެހެން ރަށްރަށަށް ދަތުރު ކުރުން މަނާވެ ރަށު ބަންދު ވާންވީ ގެސްޓްހައުސް އޯނަރުންނަށް ލާރި ހޯދަދޭން؟؟ ގެސްޓުން ގެންދެބަލަ ރިސޯޓު ތަކަށް. އާންމު ރައްޔިތުން މިހާރުވެސް ތިބި ހާލެއްގަ ރަށުގަ އުޅުނަ ދީބަލަ\nއެންމެ ދެތިން ގެސްޓް ހައުސް އަށްޓަކައި ރަށްރަށު މީހުން މާސްކް އަޅާ ކަރަންޓީނުވެ, ތަކުލީފު ތަކެއް ނޫފުލާނެ. ތިނޫން ގޮތެއް ހަމަ ނެތީތޯ. ގެސްޓްހައުސް ތަކުން ކަނޑައަޅާ ރައްކާތެރި ކަމުގެ އުޞޫލު ތަށް އެޗް ޕީ އޭ އިން ޤަބޫލު ކުރިއްޔާ ވާނީ ކީއްތޯ.\nކަނބުލޯ ތިކަން ތިގޮތަށް މެނޭޖުކުރެވޭނީ ކޮންރަށަކު؟ ހައުދަ ވަރެކޭ ތި އަރުވާލަނީ؟؟؟؟\nޕްލޭނެއް އެބައޮތްތަ؟ އަނގަޔާ އަތާ ދިމާވެގެން ދިރިތިބެވޭނީ.، މިދެން ބާރެއްލިބުނަސް ބޮޑުވަރު! ޔޫރަޕް ބަލާބަލަ ދެވަނަ ރާޅުގައި ތަފާތޭ!\nދެން ރަށު ޕޮލިހުން ލައްވާ ޖޫރިމަނާކުރަން ފަށާނީ އާމުރައްޔިތުން، ސަޅިއިގޭ


Mi'ee Dhivvehinnah libunu kaamiyaabeh: Minister Shahidh | Jazeera\tމިއީ ދިވެހިންނަށް ލިބުނު ކާމިޔާބެއް: ޝާހިދު - Jazeera\nމިއީ ވަކި ފަރުދަކަށް ލިބުނު ކާމިޔާބެއް ނޫން، މިއީ ދިވެހިންނަށް ލިބުނު ކާމިޔާބެއް: ޝާހިދު\nސާއިފް ޝިޔާދު June 7, 2021 439 views0\nއދ. ގެ އާންމު މަޖިލީހުގެ 76 ވަނަ ބައްދަލުވުމުގެ ރިޔާސަތަށް ރާއްޖޭގެ ފޮރިންގ މިނިސްޓަރ އަބްދުﷲ ޝާހިދު ހޮވިވަޑައިގަތުމަކީ ރާއްޖެއަށް ލިބުނު ކާމިޔާބެއްގެ ގޮތުގައި އެމަނިކުފާނު ސިފަކުރައްވައިފިއެވެ.\n76 ވަނަ އާންމު މަޖިލީހުގެ ރިޔާސަތު ބަލަހައްޓާނެ ފަރާތެއް ހޮވުމުއްޓަކައި މިއަދު ރާއްޖެ ގަޑިން 19:00 ގައި ނެގުނު ވޯޓުން މިނިސްޓަރ ޝާހިދު ހޮވިވަޑައިގަތީ 143 ވޯޓުގެ އަގުލަބިއްޔަތަކުންނެވެ. ޝާހިދާ ވާދަކުރެއްވި އަފްޣާނިސްތާނުގެ ކުރީގެ ފޮރިން މިނިސްޓަރު ޑރ.ރަލްމައި އަށް ލިބިވަޑައިގަތީ 48 ވޯޓެވެ.\nމި ކާމިޔާބީއާ ގުޅިގެން "ޖަޒީރާ" އަށް ދެއްވި ހާއްސަ އިންޓަވިއުއްގައި މިނިސްޓަރ ޝާހިދު ވަނީ މިއީ ވަކި ފަރުދަކަށް ލިބުނު ކާމިޔާބެއްގެ ބަދަލުގައި މުޅި ރާއްޖެއަށް ލިބުނު ކާމިޔާބީއެއްގެ ގޮތުގައި ވަނީ ސިފަކުރައްވާފައެވެ. އަދި މިއީ ރާއްޖޭގެ ވަކިވަކި ފަރުދުންގެ މިންނެތް މަސައްކަތުން ރާއްޖެ ދުނިޔޭގެ މަސްރަހުގައި ބަލައިގަނެފައިވާކަން ހާމަވާ ކަމެއް ކަމަށް ވެސް ވިދާޅުވިއެވެ.\nމިއީ ރާއްޖޭގެ ޚާރިޖިއްޔާގެ ތާރީހުގައި ލިބުނު އެންމެ ބޮޑު ކާމިޔާބު.\nއޭޝިއާ-ޕެސިފިކް ގްރޫޕުން ރިޔާސަތު ބަަލަހައްޓަން ޖެހޭ ދައުރުގައި ފޮރިން މިނިސްޓަރ ޝާހިދު ރިޔާސަތަށް ނޮމިނޭޓް ކުރެއްވީ ރައީސް އިބްރާހިމް މުހައްމަދު ސޯލިހުއެވެ. މި ދައުރު ފެށޭނީ 14 ސެޕްޓެމްބަރު 2021 ގައެވެ.\nމިއީ ރާއްޖޭގެ ތާރީހުގައިވެސް އދ. ގެ ރިޔާސަތު ބަލަހައްޓާ ޤައުމަކަށް ރާއްޖޭގެ ފޮރިންގ މިނިސްޓަރަކު ހޮވުނު ފުރަތަމަ ފަހަރު އެވެ. މިއީ ކުދި ޤައުމުތަކުގެ ތެރެއިންވެސް ރާއްޖެއަށް ލިބުނު ބޮޑު ފަހުރެކެވެ. އެެއީ ރާއްޖޭގެ ފަރާތުން މިނިސްޓަރ ޝާހިދުގެ އިތުރުން ކުދި ޤައުމުތަކަށް އދ. އާންމު މަޖިލީހުގެ ރިޔާސަތު ލިބިފައިވަނީ ފަސް ފަހަރު ކަމަށްވާތީ އެވެ.\nރާއްޖެއިން އދ. އާއި ގުޅިފައިވަނީ 21 ސެޕްޓެމްބަރު 1965 ގައެވެ. އެ ދުވަހުން ފެށިގެން ރާއްޖެއަކީ އަދ. މެމްބަރު ގައުމުތަކުގެ ތެރޭގައި އެކްޓިވްކޮށް ހިމެނޭ ގައުމެކެވެ.


Pension fundun faisaa in hajjah dhaan negey minvaru bodu kuran majileehun faas koffi | Mihaaru\nޕެންޝަން ފަންޑުގެ ފައިސާ އިން ހައްޖަށް ދާން ނެގޭ މިންވަރު ބޮޑުކުރަން މަޖިލިހުން ފާސްކޮށްފި\nމި އަހަރު ހައްޖުގެ އަޅުކަން އަދާކުރުމަށް ދިޔަ ދިވެހިންތަކެއް ސައުދީ އެއާޕޯޓުގައި. ޕެންޝަން ފަންޑުން ހައްޖަށް ދާން ފައިސާ ނެގޭ ވަރު 80 ޕަސަންޓަށް ބޮޑު ކުރަން މަޖިލިހުން ވަނީ ފާސްކޮށްފައި.--- ފޮޓޯ: އިސްލާމިކް މިނިސްޓްރީ\nޕެންޝަނާ ބެހޭ ގާނޫނާއި ގަވައިދުގައި މިހާރު އޮންނަ ގޮތުން ޕެންޝަން ސްކީމްގެ ބައިވެރިއަކަށް ހައްޖުގެ އަޅުކަން އަދާ ކުރުމަށް ދޫކުރެވޭނީ ހައްޖަށް ގެންދިއުމުގެ ރަސްމީ އަގުގެ ގޮތުގައި ސަރުކާރުން އެ އަހަރަކަށް ކަނޑައަޅާ އަދަދުގެ 50 ޕަސަންޓަށް ވުރެ އިތުރު ނުވާ މިންވަރަށެވެ. އެގޮތަށް ސަރުކާރުގެ ފަރާތުން ގާނޫނަށް އިސްލާހު ގެނައީ ވެސް ރައީސް އިބްރާހިމް މުހައްމަދު ސޯލިހްގެ ވެރިކަމުގެ ކުރީކޮޅެވެ.\nޕެންޝަން ގާނޫނަށް ފަހުން ހުށަހެޅި އިސްލާހު މަޖިލިހުން މިއަދު ފާސްކުރީ ވޯޓުގައި ބައިވެރިވެވަޑައިގެންނެވި 70 މެމްބަރުންގެ އިއްތިފާގުންނެވެ.\nސަރުކާރުގެ ފަރާތުން ކެނދިކުޅުދޫ ދާއިރާގެ އެމްޑީޕީގެ މެމްބަރު އަހުމަދު އީސާ ހުށަހެޅުއްވި އިސްލާހުގައި ވަނީ ފަރުޟު ހައްޖުގެ އަޅުކަން އަދާކުރުމަށް ރިޓަޔަމަންޓް ސޭވިން އެކައުންޓުން ދޫކުރެވޭނީ އެ އަހަރަކު ހައްޖަށް ދިއުމަށް ދައްކަން ޖެހޭ ރަސްމީ އަގުގެ ގޮތުގައި ސަރުކާރުން ކަނޑައަޅާ އަދަދަށްވާ ފައިސާގެ 80 ޕަސަންޓު ކަމަށެވެ. މި ބިލަށް އަމަލު ކުރާނީ ތަސްދީގުކޮށް ސަރުކާރުގެ ގެޒެޓްގައި ޝާއިއު ކުރުމުންނެވެ.\nމި އަހަރު ހައްޖުގެ އަޅުކަން އަދާކުރުމަށް ދިވެހިންގެ ބަޔަކު ސައުދީގައި. --- ފޮޓޯ: ހައްޖު މިޝަން\nމި ބިލް، އިޖުތިމާއީ ކޮމިޓީން ދިރާސާ ކުރި އިރު، އެއްވެސް ބަދަލެއް ގެނެސްފައެއް ނުވެ އެވެ. ނަމަވެސް އިޖުތިމާއީ ކޮމިޓީން އެކުލަވާލި ރިޕޯޓުގައި ވަނީ ބައެއް ރިކޮމަންޑޭޝަންތައް ހިމަނައިފަ އެވެ.\nއެގޮތުން ޕެންޝަނާ ބެހޭ ގާނޫނުގެ މަގްސަދަކީ ވަޒީފާ އަދާކުރާ ހުރިހާ ދިވެހިންނަށް ރިޓަޔާ ކުރާ އުމުރުގައި ޕެންޝަން ލިބޭނެ ގޮތް މަގުފަހިކޮށް ދިނުމާއި އިޖުތިމާއީ ރައްކާތެރިކަން ކަށަވަރުކޮށް ފުދުންތެރި އަދި މާލީ ގޮތުން ވަކި ފަރާތަކަށް ބަރޯސާ ނުވެ، މިނިވަން ކަމާއެކު ދިރިއުޅުމުގެ ފުރުސަތު ފަހިކޮށްދިނުން ކަމަށްވީ އިރު، އެ މަގްސަދު ނުގެއްލޭ ގޮތަށް އެ ގާނޫނު އޮތުމަކީ މުހިންމު ކަމެއް ކަމަށް ރިކޮމަންޑޭޝަންގައިވެ އެވެ.\nއަދި ހައްޖުވުމުގެ އަގު ދެއްކުމަށް ފައިސާ ޖަމާކުރާނެ ޝަރުއީ ހަމަތަކަށް ފެތޭ ވޮލަންޓަރީ ސްކީމެއް ރިޓަޔަމަންޓް ޕެންޝަން ސްކީމްގެ މެމްބަރުންނަށް އަމާޒުކޮށްގެން ހިންގަން ވާނެ ކަމަށް ރިޕޯޓުގައިވެ އެވެ.\nއޭގައިވާ ގޮތުން ހައްޖުވުމުގެ އަގުގެ 80 ޕަސަންޓު ދޫކުރުމަށް ޝަރުތު ހަމަވާނީ މަދުވެގެން 420،000ރ. ގެ ބެލެންސް ހުރުމުން ކަމަށް ކަނޑައެޅުމަކީ މުހިންމު ކަމެއް ކަމަށް ވެސް ރިކޮމަންޑޭޝަންގައި ވެ އެވެ. އަދި އެ މިންވަރަށް ސޭވިން އެކައުންޓުގައި ޖަމާވެފައި ހުރީ 3،600 އަށް ވުރެ ގިނަ މީހުންގެ ކަމަށް ރިޕޯޓުގައިވެ އެވެ.\nމި އަހަރު ހައްޖުގެ އަޅުކަން އަދާކުރުމަށް ސައުދީ އަށް ދިޔަ ބަޔަކު ބަހަކަށް އަރަނީ. --- ފޮޓޯ: ހައްޖު މިޝަން\nޕެންޝަނާ ބެހޭ ގާނޫނުގައިވާ ގޮތުން ޕެންޝަން ސްކީމްގައި ބައިވެރިވެފައި ތިބި މީހުންގެ ތެރެއިން ހައްޖުގެ އަޅުކަން އަދާކުރަން ސޭވިން އެކައުންޓުން ފައިސާ ދޫކުރެވޭނީ އަލަށް ހައްޖަށް ދާ މީހުންނަށް އެކަންޏެވެ. އަދި ޕެންޝަން އޮފީހުން ހެދި ގަވައިދުގައި ޝަރުތުތަކެއް ހިމަނާފައިވެ އެވެ.\nމިހާރުން މިހާރަށް ޕެންޝަން ފައިސާއިން ހައްޖަށް ދެވޭ 6،000 މީހުން އެބަ ތިއްބެވެ.\nރައްޔިތުންގެ މަޖިލިސް ޕެންޝަން ސްކީމް މަޖިލީހުގެ މެމްބަރުން ހައްޖު ޕެންޝަން އެޑްމިނިސްޓްރޭޝަން އޮފީސް ރައީސް އިބްރާހިމް މުހައްމަދު ސޯލިހް ޕެންޝަން ފަންޑު\n8 ކޮމެންޓް, 37 ރިއެކްޝަންސް\nކުޑަޔަސް ބޮޑަސް ތިކަން ވާގޮތެއްނުވި. ޙައްޖަށް މީހުންގެންދާ ކުންފުނިތަކުގެ އަތްމަތީގަ އޮތްކަމެއްތިއީ. އެކުންފުނިން ޕެނޝަން އޮފީހާއެކު އެއްބަސްވުމެއް ހަދައިގެން ނޫނީ ފައިސާކޮޅު ނުލިބޭ. އަމިއްލަގޮތުން އުޅެގެން ތިކަމެއް ނުވި. ކުންފުނިން އެކަމެއްނުކޮށްދިން. ގާނޫނު ކޮންމެގޮތަކަށް އޮތަސް މަގުއޮތީ ބަންދުވެފަ.\nތިޔަބުނާވަރެެއް ހަމައެއް ނުވާނެ ސިޔާސީ ގޮތުން އޮފީސްތަކުގައި ބައިއަޅާ މީހުން ފިޔަވައި.. އޭގެ ތެރެން މަދުމީހަކު ތިތަނަށްދާންވެސް ވިސްނާނީ... އަތުންފައިން ކަމެެއްނުކޮށް ހޯދާލާރިކަން އެމީހުންވެސް ޤަބޫލްކުރޭވިއްޔާ!!!\nޕެންޝަނަށް އެއްވެސް އެއްޗެއް ސޭވް ނުކޮށް ތިބި ބަޔަކަށް މިހާރު ދެމުން ތިގެންދަނީ ކޮން ލޯވަޅަކުން ނެރެ ޖަމާކޮށްފަ ހުރި އެއްޗެއްބާ؟\nމިހާރު އަހަރެމެންގެ މުސްކުޅި މައިންބަފައިންނަށް އެ ހަރަދު ކުރެވެނީ މިހާރު އަހަރެމެންގެ އަތުން މިހާރުމި ނެގޭ ފައިސާއިން. އަހަރެމެން ރިޓަޔަރ ކުރެވޭއިރު ހަރަދު ކުރެވޭނީ އަހަރެމެންގެ އަތުން އެތިކޮޅެކާއި ދަރީންގެ އަތުން ނެގޭފައިސާއިން. އެއީ ޕެންޝަންސްކީމްތައް ހިންގާގޮތަކީ ދުނިޔޭގެ ކޮންމެތަނެއްގައިވެސް. އޮޅުންފިލައިފިކަމަށް ހީކުރަން.\nރިޓަޔަރމަންޓު ޕެންޝަން ފަންޑުގެ ނަން ހައްޖައްދާ ފަންޑުގެ ނަމަށް ބަދަލުކުރަންވީ ނޫންތޯ؟\nޕެންޝަން ފަންޑު ހިންގުމާ ޙަވާލުވެ ތިއްބެވި ބޭފުޅުން ޕެންޝަންފަންޑު ނިކަމެތިވެ ފަންޑުހުލިވެދާނެކަމުގެ އެތައް އިންޒާރެއް ދީދީއޮއްވައި އެބޭފުޅުންގެ ބުނުންތަކާ ޚިލާފަށް ފާސްކޮށް ނިންމީއެވެ. އަހަރެންގެ ހިތައް އަރަނީ މީ ހަމަރައްޔިތުންގެ މަޖިލީހެއްބާވައޭ! ނޫނީ ގޮނޑިކޮއްކޮ ފީކުދާނެއްބާވައޭ!!!\nދެން އަތް ޖަހާ، ފަހުން އަނެއްކާ ވެސް ބުނާތި މަ ބުނެގެބެއް ނޫނޭ ތި ބިލް ފާސް ކުރީ\nމުސްކުޅިންނަށްދޭ އިނާޔަތްވެސް ބޮޑުކޮށްބަލަ.